كوردستان به‌ره‌و كوێ؟ بەشی سێیەم – Standard Kurd\nلەلایەن ستاندار Posted on ئاب 2, 2017 ئاب 2, 2017 845 جار بینراوە 0 سەرنج\nكوردستان به‌ره‌و كوێ؟….. مانیفێستى قۆناغێكى نوێ- بەشی سێیەم\n7- بنه‌ماى كێشه‌كانى هه‌رێمى كوردستان\nره‌نگ بێت لیره‌دا پرسیارێك بێته ئاراوه، له‌نێو ئه‌و فه‌وزاو ئه‌و هه‌موو قه‌یرانه گه‌ورانه‌ى هه‌رێم و ئه‌و پاشخانه ته‌م و مژاوییه‌ى حزب و هێزه‌كانى باشوور هه‌یانه، چۆن ده‌توانرێت ئه‌وخاڵه هاوبه‌شه‌كانى نێوان ئه‌و هێزانه كۆبكرێته‌وه‌و یه‌كڕێزییه‌كى نیشتمانى وا دروست بكرێت، كه بتوانێت رووبه‌رووى مه‌ترسى و ته‌حه‌دایه‌كانى ئه‌و قۆناغه ببێته؟ بۆ وه‌رامدانه‌وه ئه‌وپرسیاره به‌ر له هه‌موو شتێك پێویسته له سروشتى كێشه‌كانى كوردستان تێبگه‌ین، كه تاوه‌كو ئێستا نه‌توانراوه به شێوه‌یه‌كى ورد ده‌ست نیشان بكرێت،كاتێك نه‌توانرێت خودى كێشه‌كه ده‌ست نیشان بكرێت، چۆن ده‌توانرێت چاره‌سه‌رى بۆ بدۆزرێته‌وه!؟ له دواى شكستى ئه‌یلووله‌وه زۆربه‌ى حزبه‌كانى كوردستان پارتى دیموكراتى كوردستان و بنه‌ماڵه‌ى بارزانى به كرۆَكى كێشه‌كان وه‌سف ده‌كه‌ن، له ساڵى 1975 به دواوه یه‌كێتى نیشتمانى كوردستان كادیرو ئه‌ندامانى خۆى له‌سه‌ر دژایه‌تیكردنى ئه‌م حزب و بنه‌ماڵه‌یه په‌روه‌رده ده‌كرد، بێگومان پارتیش به هه‌مان شێوه، ره‌گى ئه‌مه‌ش ده‌گه‌ڕایه بۆ ناوه‌ڕاستى شه‌سته‌كانى سه‌ده‌ى رابردوو، كه خۆى له ململانێكانى باڵى مه‌كته‌بى سیاسى و بارزانیدا ده‌دۆزییه‌وه، ئه‌و ململانێییه جۆره‌ها پێناسه‌ى بۆكراوه، هه‌ر له ئایدۆلۆژیاوه بگره تا ده‌گاته مه‌سه‌له‌ى ته‌خوین كردن، به‌ڵام له بنه‌ڕه‌تدا كرۆكى كێشه‌كه به‌رژه‌وه‌ندى و خه‌ونى كه‌سى بووه، واته شه‌ڕ بووه له‌سه‌ر ده‌سه‌ڵات و سه‌ركردایه‌تیكردنى بزاڤى رزگاریخوازى كورد، قۆناغى دواى ئه‌وه ئه‌وه‌ى سه‌لماند كه، جگه له فاكته‌رى به‌رژه‌وه‌ه‌ندى كه‌سى و بنه‌ماڵه‌یى هیچ كێشه‌یه‌كى ترى بنه‌ڕه‌تى له نێوان ئه‌و دوو باڵه‌دا نه‌بووه، چونكه یه‌كێتى نیشتمانى كوردستان، دواى ئه‌وه‌ى پارتى به عه‌شایرى بوون و نۆكه‌رى بێگانه وه‌سف ده‌كرد، خۆشى ئێستا له‌سه‌ر بنه‌مایه‌كى عه‌شایرى و بنه‌ماڵه‌یى حزبه‌كه‌ى به‌ڕێوه ده‌بات و شان به‌شانى پارتیش نۆكه‌رایه‌تى شه‌یتانیش ده‌كات ئه‌گه‌ر به‌رژه‌وه‌ندى و ده‌سه‌ڵاته‌كانى ئه‌و بنه‌ماڵه‌یه بپارێزرێت، دواى ساڵى 2005 تاڵه‌بانى راشكاوانه، ته‌نیا له پێناو كورسى سه‌رۆكایه‌تى كۆمارى عێراق، جڵه‌وى حزبه‌كه‌ى ته‌سلیم به بنه‌ماَله‌ى بارزانیكردو، ئه‌و دوو بنه‌ماڵه ئه‌گه‌رچى له رووخساردا ركابه‌رى یه‌كترن، به‌ڵام له راسته‌قینه‌دا به‌رژه‌وه‌ندیه‌كانى خۆیان به ته‌واوى رێكخستووه‌و باشوورى كوردستانیان به‌سه‌ر خۆیان دابه‌ش كردووه! ئه‌و ململانێیه ناته‌ندروست و شاردراوه‌یه كۆمه‌ڵگاى كوردى له ناخه‌وه دابه‌شكردو دوژمنایه‌تیكردنى كرده ئه‌لته‌رناتیڤى ململانێیه‌كى سیاسیانه‌ى به‌رهه‌مدار، كه‌واته له دۆخى ئێستا، چ له‌سه‌ر بنه‌ماى كه‌لتوورى سیاسى، چ له‌سه‌ر بنه‌ماى جوگرافى، چ له‌سه‌ر بنه‌ماى گه‌مه سیاسیه هه‌رێمایه‌تیه‌كه، هه‌رێمى كوردستان تا سه‌ر ئێسقان دابه‌ش بووه‌و به‌و هزره سیاسیه‌ى ئێستا له كوردستان له‌ئارادایه‌و ئه‌و میكانیزمه‌ى، گیراوه‌ته به‌ر، هه‌رگیز ناتوانرێت ئه‌و هێزانه به‌یه‌كه‌وه كۆ بكرێته‌وه، هاوكار ده‌بێت ئه‌وه‌ش بزانین ئه‌گه‌ر هه‌وڵێك هه‌بێت بۆ به‌یه‌كه‌وه كۆكردنه‌وه، ده‌یان هه‌وڵ هه‌یه بۆ زیاتر لێكترازندن و په‌رته‌وازه كردن!\n8- به‌ره‌واژووكردنه‌وه‌ى پرسیاره‌كان\nیه‌كێك له هۆكاره‌كانى تێنه‌گه‌یشتن له سروشتى كێشه‌كانى هه‌رێم، شێوازى وروژاندنى پرسیاره ده‌رباره‌ى ئه‌و كێشانه! هاوكات شێوازى گه‌ڕانه به دواى وه‌رامه‌كان، له زۆربه‌ى حاڵه‌ته‌كاندا، ئه‌و كه‌س و لایه‌نانه‌ى كه هۆكارى كێشه‌كه‌ن، هه‌ر خۆیان به‌مه‌به‌ستى له‌رێلابردنى راى گشتى و دوورخستنه‌وه له كرۆكى كێشه‌كان، رۆڵى گه‌وره ده‌گێڕن له داڕشتنى پرسیاره‌كان، ته‌نانه‌ت دیاریكردنى وه‌رامه‌كانیشیان، ئه‌مه وایكردوه له ته‌نیا یه‌ك ره‌هه‌نده‌وه پرساره‌كان بوروژێنرێن و هه‌ر له ته‌نیا ره‌هه‌ندێكیشه‌وه وه‌رامیان بدرێته‌وه! ئه‌م شێوازه له پرسیاركردن وایكردووه خودى كێشه‌كان نه‌بینرێن! بۆ نمونه زۆرجار پرسیار ده‌كرێت بۆچى تاوانبارانى ئه‌نفال نادرێنه دادگا؟! به‌ڵام دیوه‌كه‌ى ترى ئه‌و پرسیاره فه‌رامۆش ده‌كرێت، كه كێ پاڵى به‌و كه‌سانه‌وه ناوه ببنه ئه‌و تاوانباره ترسناكه دژى نه‌ته‌وه‌كه‌ى خۆیان؟ بێگومان پرسیارى یه‌كه‌م ره‌وایه‌و ده‌بێت ئه‌و كه‌سانه بدرێنه دادگا، به‌ڵام پرسیاره‌كه نیوه‌چله‌و ته‌واو نه‌كراوه، چونكه ئه‌گه‌ر سه‌یرى دۆخى به‌شێك له‌و تاوانبارانه بكه‌ین ده‌بینین به‌شێكى زۆریان له قۆناغێك له قۆناغه‌كانى ژیانیان شۆِرشگێڕى راسته‌قینه بووینه دواتر هه‌ڵگه‌ڕاونه‌ته‌وه‌و بوونه‌ته خۆفرۆشێكى گه‌وره! چ هێزێك له‌پشت ئه‌و هه‌ڵگه‌ڕانه‌وه‌دا بووه؟ ئایا ته‌نیا حه‌زكردن به پله‌وپۆست و پاره‌و سامان بووه، یاخود هۆكارى تر هه‌بووه؟! بۆچى به‌ره‌ى كوردستانى لێبوردنى گشتى بۆ ده‌ركردن؟!\nئایا ته‌نیا بۆ چه‌سپاندنى ئاشته‌وایى كۆمه‌ڵایه‌تى بوو، یاخود له‌به‌رئه‌وه بوو، كه به‌شێكى زۆر له‌وانه‌ى سه‌ركردایه‌تى حزبه‌كانیان ده‌كرد هه‌ڤاڵى ئه‌و تاوانبارانه بوون و به‌جلێكى پیرۆزى پێشمه‌رگایه‌تیه‌وه رۆڵێكى ناپیرۆزو قێزه‌ونیان ده‌گێڕا؟! ئایا خودى به‌ره‌ى كوردستانى ئه‌و ده‌سه‌ڵاته‌ى هه‌بوو ئه‌و لێبوردنه ده‌ربكات؟! له‌مه‌دا ده‌گه‌ینه ئه‌و سه‌ر ئه‌نجامه‌ى، كه ده‌بێت ببپرسین ئه‌و به‌رپرس و سه‌ركرده حزبیانه‌ى كه فایلدار بوون به ناوى پێشمه‌رگه‌وه سیخوڕیان بۆ دوژمن ده‌كرد، كێ بڕیارى لێبوردنى بۆ ئه‌وان ده‌ركردووه؟! ئایا هه‌ڵوێستى ئه‌و جاش و تاوانبارانه پاساوى زیاتر نییه له هه‌ڵوێستى ئه‌و به‌رپرسه خائینانه؟ بۆ ده‌بێت ئه‌وان دادگایى بكرێن و ئه‌وانه‌ى تریش به‌ناوى كوردایه‌تیه‌وه هه‌مدیس دانوستان بكه‌ن و بێنه سه‌رشاشه‌ى تیڤیه‌كان و وه‌كو خه‌مخۆرێكى كوردستان خۆیان نیشانى خه‌ڵك بده‌ن؟! بێگومان له‌مه‌شدا پرسیارى جدى تر سه‌رهه‌ڵده‌دات، ئه‌ویش ئه‌وه‌یه ئایا ده‌سه‌ڵاتێك، كه هێزى سه‌ره‌كى له بكوژه‌كانى رۆڵه‌كانى خۆى وه‌ربگرێت و به‌شێكى زۆى نوێنه‌ره‌كانى سیخوڕو پیاوى دوژمنان بن، ده‌كرێت ناوى ده‌سه‌ڵاتى لێ بنێین و شه‌رعیه‌تى بده‌ینێ! ئێمه ده‌زانین ته‌نیا رژێمێك له ناوچه‌كه رووخا ئه‌و هه‌موو به‌رپرسه سیخوڕه فایلیان كه‌وته به‌ر هه‌تاو، ئه‌ى ئه‌گه‌ر ئێران و توركیا بڕوخێن، ده‌بێت چ كاره‌ساتێكى گه‌وره‌ترمان بكه‌وێته به‌رچاو؟\nكه‌واته ئه‌گه‌ر قۆناغێك پڕ بێت له خه‌بات له پێناو سیخوڕى و نۆكه‌رایه‌تیكردنى دوژمنانى كورد، ده‌توانین ناوى شۆڕشى لێ بنێین؟ به‌م چه‌شنه ئه‌گه‌ر له فره ره‌هه‌ندیه‌وه پرسیاره‌كان بوروژێنین، ده‌بینین كێشه له بونیادى هزرى ئێمه‌و خوێندنه‌وه‌ى ئێمه‌دایه بۆئه‌و بازرگانیه سیخوڕیه‌ى، كه به‌مرۆڤه‌كانى كوردستان كراوه‌و ئێمه ناوى شۆڕشمان لێناوه‌و رۆڵه‌كانى خۆمان كردۆته كووره‌ى ئاگرى ئه‌و پڕۆسه دزێوه‌و غه‌ریزه‌ى به‌ره‌نگار بوونه‌وه‌و تێنووێتى خۆمان بۆ ئازادى پێ شكاندووه! كه سانێك كه خۆیان كۆیله‌و سیخوڕ بووبن چۆن ده‌توانن ئازادى بۆ خه‌ڵك دابین بكه‌ن؟! ئه‌م تاك ره‌هه‌ندیه له وروژاندنى پرسیاردا ئێستا كایه‌ى رۆشنبیرى و میداى كوردى به شێوه‌یه‌كى زۆر ترسناك و دلگیركردووه‌و ته‌نانه‌ت زۆر گه‌مژانه كارى له‌سه‌ر ده‌كرێت، وه‌ك كورد ده‌ڵێت هه‌ر یه‌ك به روبه‌ى خۆیه‌وه ده‌یپێوێت، له‌كاتێكدا بۆ تێگه‌یشتن له كۆى دیمه‌نه‌كه، پێوسته دۆخى هه‌موو (روبه‌كان)ببینین! بۆ نمونه ئێستا خه‌ڵكى كوردستان پارتى دیموكراتى كوردستان به‌وه تاوانبار ده‌كه‌ن، كه هه‌موو شتێكى قۆرخ كردووه‌و وڵاتى فرۆشتۆته توركیا، ده‌سه‌ڵاتى ئابوورى، سیاسى ، كۆمه‌ڵایه‌تى، راگه‌یاندن، سه‌رچاوه‌كانى وزه هه‌موو له‌به‌رده‌ستى ئه‌ودایه‌و پێویسته به نیشتمانى بكرێت! بێگومان ئه‌م رایه زۆر راسته راسته‌قینه‌یه‌كه، كه زۆربه‌ى خه‌ڵكى كوردستان هه‌ستى پێده‌كات، به‌ڵام ره‌هه‌نده‌كانى ترى ئه‌م پرسیاره ئه‌وه‌یه، كه كێ ئه‌و ده‌رفه‌ته‌ى بۆ پارتى ره‌خساند به‌و شێوه‌یه هه‌موو شتێك كۆنتڕۆڵ بكات و بیخاته ژێر هه‌ژموونى خۆى؟ پارتیه‌كان قسه‌یه‌كى زۆر راست ده‌كه‌ن، ئه‌گه‌ر وه‌كو عه‌ره‌ب ده‌ڵێت قسه‌ى حه‌ق بێت و مه‌به‌سته‌كه‌ى پووچه‌ڵیش بێت، كاتێك ده‌ڵێن پێویسته حزبه‌كان خۆیان یه‌كلا بكه‌نه‌وه، یاخود له‌ناو ده‌سه‌ڵات بن، یا وه‌ك ئۆپۆزسیۆن كارى خۆیان بكه‌ن، به‌ڵام حزبه‌كانى تر ئه‌مه‌یان ناوێت، ته‌نانه‌ت پارتى خۆشى ئه‌وه‌ى ناوێت، چونكه ئه‌و ده‌سه‌ڵات بوون و ئۆپۆزسیۆن بوونه له یه‌ك كاتدا، ره‌گى بۆ ئه‌و دوالیزمه ترسناكه ده‌گه‌ڕێته‌وه كه بۆته كه‌لتوورێكى ترسناك له‌كایه‌ى سیاسیى كوردى، له‌سه‌ره‌وه به‌رپرسى پێشمه‌رگه، له ژێره‌وه سیخوڕى دوژمن، له‌سه‌ره‌وه جاش و موسته‌شار، له ژێره‌وه پێشمه‌رگه، له‌سه‌ره‌وه گۆڕان، له ژێره‌وه پارتى، یاخود له‌سه‌ره‌وه‌و پارتى له ژێره‌وه ئۆپۆزسیۆن، له‌سه‌ره‌وه به‌رپرسى یه‌كێتى له ژێره‌وه پارتى…! كه‌واته كه‌لتوورێك له‌سه‌ر ئه‌و دوالیزم و دوو رووییه بنیاتنراوه، هه‌رگیز به‌و كه‌سانه لاناچێت، كه خۆیان دامه‌زرێنه‌رو داهێنه‌رى ئه‌و كه‌لتووره‌ن، بۆیه ئه‌وانه نایانه‌وێت شێوازى پرسیاره‌كان له‌چوارچێوه‌ى ئه‌و كه‌لتووره ده‌ربچێت، هه‌ر ئه‌مه وا ده‌كات له‌ناو هزرو رۆشنبیرى كوردیش ، ته‌نانه‌ت ئه‌وانه‌ى وه‌كو كه‌سایه‌تى ره‌خنه‌گرو بوێریش كه‌وتوونه‌ته به‌رچاوى كۆمه‌ڵگا، زیاتر له ئامۆژگاریكه‌رێكى شه‌یتان زیاتر نه‌بن، له‌گه‌ڵ رێزم بۆ كه‌مینه‌یه زۆر كه‌م، كه خاوه‌نى هه‌ڵوێستى دیارى خۆیانن.\nكه‌واته بۆ ئه‌وه‌ى له بنه‌ماى كێشه‌كان تێبگه‌ین ده‌بێت ئه‌و دوالیزم و تاك ره‌هه‌ندیه له دنیابینیمان تێكبشێنین و پرسیاره‌كان به‌ره‌واژوو بكه‌ینه‌وه، له‌و دیمه‌نه قێزه‌ونانه نه‌ترسین كه ده‌كه‌ونه به‌رچاومان، چونكه تاوه‌كو به‌و شێوه بیر نه‌كه‌ینه‌وه‌و پرسیارى جدى نه‌وروژێنێین ده‌بێت هه‌ر له‌ده‌ورى چاك سازى و گۆڕانكارى بخوڵێینه‌وه تا ئه‌و راده‌یه‌ى كه ئه‌و چه‌مكانه‌ش پیس ده‌كرێن و خه‌ڵكى كوردستان زیاتر ئومێدبڕ ده‌كرێت، كه به‌داخه‌وه ئێستا زۆر به‌وردى كار له‌سه‌ر ئه‌و بابه‌ته ده‌كرێت\nبڵاوکراوەی پێشووتەیموری رۆژهەڵات ئەزمونێك بۆ خەڵكی كوردستان\nبڵاوکراوەی نوێترئاغای بێ ئیمان و ڕیفراندۆمەکەی پارتی


سه‌ره‌کی, ٢٤ ی مانگی دوو ٢٠١٩\nدکتۆر هەڵمەت غەریب:پەیەوەندیەکانی تورکیا و میسر گەیشتوونەتە ئاستی سفر\nوڵاتانی رۆژئاوا و عەرەبی لەوەی لە تورکیا دەگوزەرێ بێدەنگ نابن ، ئەوەتا سەرۆکی میسری لە چەندان شوێن وبۆنەدا رەخنەی توند لە سەرۆکی تورکیا و سیاسەتەکانی دەگرێت و بێدەنگ نەبووە.\nپێكهاتنی كۆڕێك بۆ چاڕه‌سه‌ری گرفته‌كان له عێڕاق\nبەهۆی ئەوەی کە عێراق بە بارێکی هەستیاردا تێپەر دەبێت پارتی ویفاقی وەتەنی بەسەرۆکایەتی ئەیاد عەلاوی کۆربەندێکی سیاسی وکۆمەڵناسیان دامەزراند.\nنه‌ته‌وه‌یه‌كگرتووه‌كان: ساڵی ٢٠١٨ هه‌ره مه‌رگهێنه‌رترین ساڵ بۆ مه‌ده‌نییه‌كانی ئه‌فغانستان بوو\nئه‌فغانستان بۆ ماوه‌ی چه‌ندین ساڵه تووشی شه‌ڕی ناوخۆ و ناسه‌قامگیری بووه.\nئەکرەم حەسۆ: مانەوەی سەربازانی ئەمەریکایی لە سوریا چەندین پەیامی هەیە\nپاش بریارەکەی سەرۆک ترامپ لە کێشانەوەی هێزەکانی وڵاتە یەکگرتووەکان لە سوریا نگرانیەکی زۆر لە هەموو لایەکەوە درووست بوو وە بە تاێبەتی لایەنی کوردی، بەڵام دیارە پاش چوونە سەرەوەی فیشارەکان لەسەر سەرۆک ترامپ ئێستا بە نیازی هێشتنەوەی 200 وە یاخود بە گوێرەی هەندێ سەرچاوەی تر 400 سەرباز لە سوریا.


روونكردنه‌وه‌یه‌ك له مه‌كته‌بی ڕێكخستنه‌وه بۆ هه‌واڵێكی نادروستی باس نیوز\nروونكردنه‌وه‌یه‌ك له مه‌كته‌بی ڕێكخستنه‌وه بۆ هه‌واڵێكی نادروستی باس نیوز  16/7/2017\nباس نیوزی نزیك له نه‌وه‌كانی بارزانی-وه هه‌واڵێكی سه‌باره‌ت به كۆبونه‌وه‌یه‌كی مه‌كته‌بی ڕێكخستن بڵاوكردۆته‌وه، كه نه‌ك دێڕێك، به‌ڵكو ته‌نها وشه‌یه‌كی هه‌واڵه‌كه‌ی ڕاست نیه، له هه‌واڵه‌كه‌یاندا هاتوه (هه‌ڤاڵ كۆسره‌ت ره‌سوڵ: هه‌ركه‌سێك بیه‌وێت یه‌كێتی به ئاراسته‌ی دژی ڕیفراندۆمدا به‌رێت، زیندانی ئه‌كه‌م جا له هه‌ر پله‌و پۆستێكدا بێت) هه‌روه‌ها تێیدا هاتوه: (شاناز ئیبراهیم‌و گروپێكی نزیك له خۆی ئاماده‌بوون). ئه‌م هه‌مووه درۆیه‌ی كه به‌ناوی سه‌رچاوه‌یه‌كه‌وه ده‌رخواردی خوێنه‌ری ئه‌ده‌ن، وای لێ كردین ڕونكردنه‌وه‌یه‌ك بۆ چه‌واشه‌كاریتان ڕابگه‌یه‌نین:\nیه‌كه‌م: كۆبونه‌وه‌ی 12/7/2017 كۆبونه‌وه‌ی ئاسایی ئه‌نجومه‌نی مه‌كته‌بی رێكخستن بوو به‌سه‌رپه‌رشتی هه‌ڤاڵ ره‌فعه‌ت عه‌بدوڵڵاو به‌ڕێزان كاك كۆسره‌ت‌و كاك عومه‌ر فه‌تاح به‌شداری به‌شێكی كۆبونه‌وه‌كه‌یان كرد.\nدووه‌م: هه‌ڤاڵ شاناز ئیبراهیم وه‌ك ئه‌ندامی ئه‌نجومه‌نی مه‌كته‌ب‌و لێپرسراوی ناوه‌ندی ده‌ره‌وه به‌ته‌نها خۆی به‌شداری كردووه‌و ته‌نها یه‌ك هه‌ڤاڵیشی له‌گه‌ڵدا نه‌بوه، هه‌ر بۆ زانیاری هه‌موو لایه‌ك، ئه‌نجومه‌نی مه‌كته‌ب له‌لێپرسراوی مه‌ڵبه‌نده‌كان‌و ئه‌ندامانی مه‌كته‌ب پێكدێت.\nسێیه‌م: له‌و كۆبونه‌وه‌یه‌دا به‌ڕێز جێگری سكرتێری گشتی به‌هیچ جۆرێك نه‌ك هه‌ڕه‌شه‌ی نه‌كردوه، به‌ڵكو زۆر له كه‌شێكی ته‌ندروستدا وه‌ك هه‌ر هه‌ڤاڵێكی به‌شداربوو باری سه‌رنجی خۆی له‌مه‌ڕ ریفراندۆم بۆ ئاماده‌بوان روونكردۆته‌وه.\nچواره‌م: ئه‌مانه‌وێت به‌ڕونی به‌خه‌ڵكی كوردستانی ڕابگه‌یه‌نین، ئێمه نه‌ك دژی ڕیفراندۆم نین، به‌ڵكو ئه‌وه لیستی سه‌ركرده‌و فه‌رمانده‌و پێشمه‌رگه شه‌هیده‌كانی ئێمه‌ن، شاهیدن كێ دژی ریفراندۆمه‌و كێ له‌گه‌ڵیدایه، به‌ڵكو ئێمه دژی هه‌ر بڕیارێكین كه له‌سه‌ر بنه‌مای كارو كاردانه‌وه‌و دور له‌دیراسه‌و شرۆڤه‌ی بابه‌تی‌و به‌ده‌ر له‌ده‌زگا شه‌رعیه‌كانی كوردستان‌و تاك ڕه‌هه‌ندانه ده‌ركرابێت. باس نیوزیش واباشه بچێته ئه‌كادیمیایه‌ك‌و وانه‌ی ئیتیكی رۆژنامه‌وانی بخوێنێت، ئه‌وسا خۆی له قه‌ره‌ی هه‌واڵی له‌م چه‌شنه بدات.


دکتۆر ئەحمەد خەليل : نەوەی كورد و جەنگی ململانێی گەلان . – WTARIKURD\nدکتۆر ئەحمەد خەليل : نەوەی كورد و جەنگی ململانێی گەلان .\nوەرگێڕانی بە دەستكارييەو: ئەســـعەد قەرەداخـــــــــی\nلە مێژووی پساتدا، بيرمەندانی مەزن لە ڕاستييە گەورەكانی سروشت و كۆمەڵگای مرۆڤايەتی ئاگادارمان دەكەنەوە، لەوانەيش چارلس داروين Charles Robert Darwin(1809–1882) خاوەنی ديمانەی بژاری سروشتی Theory of Natural Selection. ئەوەی لەم ديمانەدا هەڵدەهێنجرێت “ململانێ، گەورەترين ياسای هەبوونە”،بۆچی؟…چونكە بۆ بەهێزترە. لێرەوەڕا، گەر بڕوانينە ئەستێرەكانی ئاسمان، دەردەكەوێت كە ئەم ئەستێرانە زۆر بە هەسارەكان دەچن بە سووڕاندنەوەيان لە گەردوونياندا، بۆچــی؟ لەبەرئەوەی كە بەهێزترن.\nهەر لەم ديدەوەيشڕا دەبينين هەندێك لە گەلان زۆر لە گەلانی ديكە دەكەن کە لە خولگەياندا بسووڕێنەوە. بۆچی؟ چونکە بەهێزترن. لەناو هەموو گەلێكيشدا چەندين بەرە هەن، بەرەی ديكە دەئاخنەناو خۆيانەوە، بۆچی؟ چونکە بەهێزترن\nداخۆ باری ئێمەی كورد لەسەر ڕۆشنايی بژاردەی سروشتی/دا چی بێت؟\nپەڕينەوە لە چەرخێكەوە بۆ چەرخێكی ديكە\nئەوەتا ئێمە لە كەوتنی شانشينی ميديا/وە ، ياخود بڵێين بە درێژايی 25سەتە، لە چەرخی داگيركارێکەوە بۆ چەرخی لە داگيركارێكی ديكە، پێچی سووڕانەوە دەكرێين.\nگاهێك تێوەگلاندنمان بە فارسە ئەخمينييەكان، مەكدۆنييەكان، پارثە ئەشكانييەکان، ساسانە فارسێنراوەكانەوە، ئينجا بە عەرەبە موسوڵمانەكان، توركە سەلجو‌قييەكان و توركە زەنگييەكان، توركە خواريزمەكان، مەگۆلەكان و تەتارەكان، ئينجا عوسمانلی و سەفەوييە فارسێنراوەكان. داگيركەرە ئاوروپييەكان(بريتانيا و فەڕەنسا)، دواجار ئەوەتا فارس و تورك و عارەبێنراوەكان نيشتمانمان بەشدەکەن و ڕەگەزنامەيان بەسەرماندا دەسەپێنن و موكڕن(سووربوونی خراپانە) لەسەر دەستدرێژی و ئابڕوبردنمان و تاڵانكردنی سامانی نيشتمانيـمان. سەروو ئەمانەيش تاوانبارماندەکەن بە چەتە و تاڵانكار ئەگەر بازرگانی بە بڕێك لە سامانمانەوە بكەين (هەر وەك ئێستا كە دەسەڵاتدارانی بە عەرەبینراوی بەخدا دەسەڵاتی هەرێمی كوردستان تاوانباردەکەن بە تاڵان و دزينی پەترۆڵ، چونکە بڕێك لە نەوتی كوردستان دەفرۆشێت بۆ مووچەی فەرمانبەران لە هەرێم ).\nسووڕانەوەی بەردەوام لە چەرخێكەوە و بۆ دواتر؛ ئايا بەڵگەيەك نييە كە ئێمە هێشتا لە دەرەوەی بازنەی بەهێزترين/ داين؟ هەندێك پرسی ديکە هەن چنگيان لە بينمان گيركردووە و وەڵامی وردی لە ئێمە دەوێت:\nA – فارس/ی دراوسێـمان، بەراورد بە پێشينانمان( ميديا/ ی بەهێزترين )، ميللەتێكی خێڵەكی و داوکوتووبوون، بەپێی فرۆزەی پاشايانی ئاشوور، زۆربەری وڵاتی فارس( لە باشووری ئێران ) ژيانێكی بەڕبەڕی و هەژاریيان دەبردەسەر.\nبۆچی توانييان ئەو پاشانشينە مەزنە لە دەست پێشينانی ميديا/ مان دەربهێنن، مەزنترين ئيمپراتۆری لە خاوەر ميانەی كۆندا دابمەزرینن، پاشينانمان نەوەك هەر كۆڵبوون لەوەدا و بەڵکو تەنانەت بەشێكيشيان بوونە فارس؟\nB – لە سەتەی 8 پ . ز، ئەرمەنی دراوسێمان گەيشتنە ناوچەی ئارارات (نيشتمانی هۆری/يە پێشينانەكانمان و نەوەی كالدييەكان ). توانييان دەسەڵات لە كالدييەكان (نايری..بەپێی ناولێنانی ئاشووری) زەوتبكەن و شانشينێك بۆ خۆيان دابمەزرێنن. ئەم شانشينە بووە هەوێنێك بۆ دانانی ئەو دەوڵەتەی كە ئێستا سەربەخۆيە.\nبۆچی ئەمان توانييان لەوە دەرباز ببن؟ بەڵام پێشينانی ئێمە نەوەك هەر دەستەپاچەبوون لە بەرگریكردن لە نيشتـمانيان بەڵكو تەنانەت بەشێكيشيان بوونە ئەرمەنی!\nC – لە سەتەی 7 ز . عەرەب بەناوی ئيسلامەوە دەوڵەتی نيمچە دورگەی جەزيرەی دامەزراند، ئەگەرچی چەند خێڵێكی بيابانی دژبەيەكبوون. بەپێی پێوانەی ئەو سەردەمە بنەمای ژياريان کەمبوو، بەڵام توانييان خاوەرميانە و ئەسپانيا داگيربكەن. ئيمپراتۆرێتێكی وايان دامەزران كە هيچی لە فارس و ئەسكەندەر و ڕۆمان کەمتر نەبێت.\nبۆچی ئەمان توانييان خۆيان سەركەوتووانە دەرباز بكەن، كەچی پێشينانی ئێمە نەوەک هەر نەمانتوانی بەرگری لە نيشتمان و باوەڕ و كەلتوورمان بكەين، بەڵكو تەنانەت بەشێكيشمان بووينە عەرەب؟\nD – لە سەرەتاكانی سەتەی14ی زايين، سەرانی خێڵێكی بچووكی تورك لە ئەنادۆڵ، توانييان بەناوی باپيرەگەورەيانەوە عوسمان خان. سەڵتەنەی عوسمانلی دابمەزرێنێت، توانی لە ماوەيەكی کوردتدا پڕكێشی بكات و هەرچی دەسەڵاتی خەلافەی عەبباسی و ئيمپراتۆرێتی بيزەنتە بيانخاتە ژێر ڕكێفی خۆيەوە. بەمەيش توانی فەرمانڕانی سەرانسەری خاوەرميانە و بەشێك لە خۆرەڵاتی ئەوروپا بۆ ماوەی پێنج سەتە بكات.\nبۆچی پێشينانی كورد نەيانتوانی بەم كارە هەستن و بۆچ بەشێك لێمان بوونە تورك؟\nE – لە سەرەتاكانی هەزارەی سێيەمی پێش زايينەوە، پێشينانمان لە کەنارەكانی خەليج دەژيان، بۆچی فارسەكان توانييان پشكی خۆيان بسەپێنن و ناوی خەليجی فارس لەسەر نەخشەی جيهاندا تۆماربكەن، بەڵام ئێمەی كورد نەمانتوانی ناوی خەليجی ميد تۆماربكەين؟ بۆ نەمانتوانی وشەی ئاريانا(ئێران) بكوردێنن كە فارس خۆی كردە خاوەنی و ئێمەيش بووينە ژێردەستەی؟\nئەی بۆچی ئێمەی كورد نەبووينەە خاوەنی عێراقــی سومر، بەڵام عارەب خۆی كردە خاوەنی و ئێمەيش بووێنە ژێردەستەی؟\nئايا نەدەبوو، نيوەی باكووری سوريا، بەشێك بوايە لە كوردستان، نەوەك عارەبێنراوەكان دەسەڵاتڕەی تێدابکەن و ئێمەيش ببينە ژێردەستە؟\nئەی ئەو وڵاتەی ئێستا پێيدەڵێن توركيا، لەبری ئەوەی تێيدا ژێردەستەبين…. نەدەبوو بەشێك بوايە لە كوردستانی گەورە؟\nئەی ئێستا، گەرووی بۆسفۆر-دەردەنيل/ی ستراتيژ، بۆچی لەبری ئەوەی بەدەست دەسەڵاتی توركياوە بێت، بەدەست دەسەڵاتی كوردەوە نەبیت؟\nپاش ئەو هەموو قوربانيدانە، لەم هەلە زێڕينەدا كە بۆمان ڕەخساوە، تازەبەتازە (خوانەخوەاستە) زيندووكردنەوەی ململانێی سەفەوييەكان و عوسمامانلييەكان بە شێوگێكی سەردەميانە هەنگاوی بۆ دەنرێت و كوردەيش جارێكی ديكە وەك سووری بەرلەشکر دەبێتەوە سوتماكێكی بەتين بۆ پاراستنی ئەو ململانێيە.\nئەوەتا ئەو سامانە نەوتەی كە لە هەناوی خاکمانەوە دەردەهێنرێت و بە تاڵانی دەگەيێنرێتە بەندەرەكانی سپييە دەريای ناوەند، ئەمە لەوانەيە سەرەتايەك بێت بۆ ئەو هەنگاوە مەترسيدارە.\nپرسی هەنووكەيی ئێستا لەوەدايە، ئايا نەدەبوو ئەم سامانە سروشتييە هەرە زۆرە بە دەست خۆمانەوە بوايە؟.كە ئێستا نەوەك هەر چاوەڕێی ڕەحمەتـــی دەوڵەتی توركی كەماليست (لە كەوڵی ئيسلامیی عوسمانليدا) دەكەين، بەڵكو پشكێكی شێری/يش وەك سەرانە بۆ خۆی داناوە و پشكێكی زۆر كەمی وەك بەخشيشێك بۆ ئەو دەستە تاڵانكەرەی چارەنووسی بەشێكی كوردستانی خستۆتە چنگی كەمالييە عوسمانلييە بەناو ئيسلامييەکانەوە.\nمەتەڵی كورد و تووڕەيی گەورە\nپاش ئەم هەموو نەهامەتييانە، پێويست دەكات کەمێك هۆش بدەينەوە بە خۆماندا و بە ڕاستگۆيی لەگەڵ خۆماندا هەڵسوکەوت بكەين. بەڕاستی كاتی ئەوە هاتووە كە بڵێين؛ هەتيو كەوتوين لەسەر خوانی ناپاكان، بێئابڕووان، نيشتمانمان سەرانسەر داگيركراوە، ئابڕوومان بە فيڕۆچووە، بڕياری ئازاديمان زەوتكراوە، چارەنووسمان لە مەترسيدايە، داگيرکەران هەر كاتێك بيانەوێت سووکايەتيمان پێدەكەن، زيندانيمان دەكەن، دەمانكوژن. ڕۆشنبيريمان هەندێكی بزرە و هەندێكی ديکەی شێواوە. بەهاييەکانمان هەميشە بە مەڕەی شێواندن دەبنەوە، سامانمان تاڵان و هەڕاج دەکرێت.\nئەمانە هەمووی مانای چی؟\nئەمانە، مانای دۆڕانمانە لە گەورەجەنگی بوونماندا. دۆرانمانە لە جەنگی بژاردەی سروشتی، تاكو ئێستا نەماتوانييوە بيسەلمێنين كە بەرەی گەلێكی بەهێزين لە مەيدانی جەنگی نێونەتەوەيیدا.\nئەم ئەنجامەيش، خۆی لەخۆيدا بەراوردێكی سەرهەژێنە بە ئەندازەی ئەوەی ترسناك بێت، زۆر پرس دەوروژێنرێت؛ كە دژوارييەكی تەواو لە ئەو فرۆزە مێژووييە مەزنەمان ئومانـــمەندا Ummanmande خۆی دەبينێتەوە ، ئەم وشەيە لە زاری بابلی و ئاشوورييەكانەوە دەرچووە كە کاتی خۆی بە ميدە پێشينەکانمانيان وتووە كە بەمانای هێزی سامناك دێت.\nئەم ئەنجامە، هەروەها دژاورەيشە لەگەڵ ناوی مێژووييمان؛ كورد و پاڵەوان، نەبەرد و بوێر. ئايا، نەدەكرا، هەر هيچ نەبێت ئێمەی نەوەی ئومانــمەندا، بەرگريمان لە ئابڕوومان بكەين تاكو ئاسوودو و سەربەستانە لەسەر نيشتمانی كوردستانـمان بژين؟\nبەڵێ، پێدەچێت، ترازانێك هەبێت لەنێوان پێشينانمان بەر لە 550 پ . ز و باوباپيرانی پاشينانمان كە دەبێتە 25 سەتە. ئەم ترازانە لە ڕەچە پەلاماردان و داگيركردنێكی يەكلەدوايەكدا خۆيان دەبيننەوە. هەڵدانەوەی لاپەڕەكانی ئەم مێژووەيش بە هەگبەيەكی زۆر دوورودرێژی پڕ لە بەزين و هەڵاتوو، هەگبەی شكست ناودێركراون كە تێيدا نەمانتوانی لە ململانێی گەلاندا، بەهێزی خۆمان بوونی خۆمان بسەلمێنين. ڕاستە كە لە مێژووماندا هەڵوێستی ڕۆشن مەردانەی زۆر هەن كە مەزنانمان هەوێنێكی پيرۆز بوون لە جۆمەردی و نەبەرديدا بۆ دەربازبوون لەو درێژە هەگبەی بەزينەدا. بەڵام بەداخەوە بارودۆخی بەزين وا باڵی بەرفراوانی كێشاوە بەسەر زۆرينەی چين و توێژی نەوەNationكەمانكە ئاستەمە لە بتوانرێت خۆمان داماڵين لەو بەڵا و ئەو كوردە بەزيوانەی هاوکاری داگيركەرانيان كردووە بۆ شكست پێکردنی دەرباز بوون و خەباتی ڕەوا مان.\nئەو کێشە ئاڵۆزييەی كە زياتر مەترسيدارە، بەردەوامبوونی بارودۆخی بەزينە بە درێژايی 25 سەتە كە لە ناوەڕۆكدا مانای؛ بەردەوامبوونی هزر و ڕۆشنبيری بەزين، بەردەوامبوونی گيانی بەزين، بەردەوامبوونی مەنداليتێتی بەزين، بەردەوامبوونی سايكۆلۆژی بەزين، بەردەوامبوونی بەهاكانی بەزين، بەردەوامبوونی ڕەفتارێتی بەزين.\nچەمكی بەزين بەداخەوە لە مێژووماندا زۆر بە ڕوون و ئاشكرا ديارە: ئاپۆرەيەك لە ناپاكان و بەكرێگيراوان، مێشك شۆراوان و خۆپەرستان، گێلان و جلشۆڕان، ململانێی خێڵەكی و دينی و ئاينی و حيزبايەتی كە بە داخەوە ئەمەی دوايينيان لەم سەردەمەدا ئەو هەموو نەرێنيانەی تێدا كۆبۆتەوە.\nگەلی براينە…. بەداخەوە، ئێستا جەنگی بژاردەی سروشتی/مان دۆڕاندووە. ئێستا گەلێكی بەزيوين لە مەيدانی ململانێی گەلاندا، ئەمە ڕاستييەكی زۆر تاڵە، دەبوايە زۆر بوێرانە و ئازايانە دان بەوەدا بنێين كە ئێمە پێويستمان بە دوو جۆر تووڕەيی هەيە: تووڕەييەك لە سەر خودی بەزينمان و تووڕەييەك لە ڕووی داگيركەران، توڕەی مەزن يەكەم پێهاژۆيەكە بۆ سەركەوتنی گەورە و گەورەتر. ئەو نەوەNation و گەلەی تووڕەی گەورە و گەورەتر پيادەنەكات نەك هەر ناتوانێت نيشتمان ڕزگاربكات، بەڵكو پێگەی ڕێز و شکۆ لە نێو گەلاندا بەخۆيەوە نابينێت. بەم پێيەيش تاماوە دەبێتە شمەكێكی بزگوڕی تێوەژەنراو لە بازاڕی ڕامياريدا.\nتۆ بڵێیت ئەم تووڕەييە بەس بێت؟ بێگومان نەخێر، بەڵكو دەبێت ڕووی ئەم تووڕەييە وەرچەرخێنين بۆ؛ هوشيارييەكی گشتگر، بيركردنەوەيەكی زانستی، ديدەيەكی بوياربـــين، بۆ بيروباوەڕێكی باڵا، پاراستنی بەها جۆمەردييەكان Noble values،. هەموو ئەمانە بگۆڕێنين بە ويستێكی بەهێز، پێداگرتنێكی سەرسەخت، هەڵوێستی مەردانە، ڕەوش و شێوايەكی چاكی لەخۆبورد، خەباتێكی دڵسۆزانەی بێوچان. ئەو كاتە دەتوانين بڵێين كە ئێمەی نەوەی كورد لە بژاردەی سروشتدا هەين !\nبەڵام لەگەڵ ئەم هەموو نەهامەتييانەيشدا :\nچەندە ڕێگەمان سەخت و گران بێت….. چەندە دوژمنيش هێز و توانای بێت\nچەند بارودۆخيش لەنگ و ناپۆڕ بێت….. دەبێت كوردستان هەر ڕزگاری بێت


3312 جار خوێندراوه‌ته‌وه\n"لەپاش جەنگی دووەمی جیهانییەوە بە خراپترین كارەسات ئەژمار دەكرێت، كە مرۆڤ هۆكارەكەیەتی، لە ئەنجامیشدا ملیۆنان خەڵكی سادە یان بێ نەوا دەبن یان كۆچ دەكەن"، بەمشێوەیە ئەنجومەنی مافەكانی مرۆڤ لە نەتەوەیەكگرتوەكان وەسفی كێشەی سوریای كرد، كە تاكو ئێستا بووەتە هۆكاری كوژرانی نیو ملیۆن كەسی مەدەنی‌و دەربەدەربوونی 11 ملیۆن كەس.\nلەگەڵ فەزاحەتی جەنگەكان بۆ ماوەی حەوت ساڵ لەسەر زەوی سوریا، كەچی جوڵانە سیاسییەكانی ئێستا ئاماژە بۆ ئەوە دەكەن، كە هێرش بۆ سەر پارێزگای ئیدلب خوێناوی ترینیان دەبێت لەسەرەتای دروست بوونی كێشەكەی سوریاوە.\nئەم پێشبینیانە پشت بە چەند راستییەك دەبەستێت، لەوانە، بوونی كۆگای زۆری چەك لەو پارێزگایە، سەرەرای بوونی بیست كۆمەڵەی چەكداری ململانێكەر نەك بە تەنیا لەگەڵ ئەسەد، بەڵكو لە نێوان خۆشیاندا لە پلاندان، ئەمەش ئەگەری پێكدادان زیاد دەكات. هەروەها نزیكەی 3 ملیۆن كەسی تێدا دەژی، لەوانە هەزارانیان رزگاربوونانن و لە پارێزگاكانی تری سوریاوە هاتون، بەڵام ئایا رژێمی ئەسەد بەتەنیا شەڕی ئەم هەموو كۆمەڵە چەكداریانە دەكات؟\nرۆڵی توركیا لەم جەنگە چاوەڕوانكراوە چی دەبێت؟\nئایا یەكینەكانی پاراستنی گەل یەپەگە بەشداری سەڕی ئیدلب دەكات؟\nرۆژنامەی "نیویۆرك تایمز" راپۆرتێكی بڵاوكراوەتەوە، تێیدا هاتوە، وەزیری دەرەوەی توركیا رەخنە لەو راپۆرتانە دەگرێت، كە ئاماژە بۆ ئەوە دەكەن یەكینەكانی پاراستنی گەل، لقی چەكداری پەكەكەیە هاوكاری و كڕینی چەك بەباجی هاوڵاتیانی ئەمەریكا كۆ دەكەنەوە و دووپاتی ئەوەشی كردووەتەوە كە هاوپەیمانی هەیە لە نێوان كوردەكان و رژێمی ئەسەد بۆ ئەوەی لە گرتنەوەی ئیدلب بەشداری بكەن، ئەمەش بە پێی رێككەوتنێك، كە لە مانگی پێشوو لە نێوانیان ئیمزا كراوە.\nمەولود چاوشئۆغڵۆ وەزیری دەرەوەی توركیا راشیگەیاند "هاوپەیمانی نێوان ئەسەد و یەكینەكانی پاراستنی گەل بۆ بەدەستهێنانی شوێنێكە، كە بڕیارە دووبارە بنیات بنرێتەوە، ئەمەش دەبێت مایەی زیاتر ئالۆزبونی كێشە لە نێوان ئەنقەرەو واشنتن، بەتایبەتی، كە واشنتن پاڵپشتی ئەم رێكخستنانە دەكات و ئەمانیش پلانیان هەیە بۆ هێرشێكی خوێناوی تۆقێنەر.\nهەروەها رۆژنامەی "وەتەن"ی سوری نزیك لە رژێمی ئەسەد ماوەیەك پێش ئێستا ئاماژەی بەوە دابوو، كە شاندێكی یەپەگە چاوپێكەوتنیان لەگەڵ نمایندەی رژێمی ئەسەد ئەنجامداوە لە دیمەشق، لە پێناو بەشداریكردنی یەپەكە لەسوپای سوریادا، ئەمەش دەبێتە هۆی دەستێوەردانی سوربازی لەلایەن توركیاوە بۆ پاراستنی سنوورەكەی و ئابوورییەكەی.\nئایا توركیا لە جەنگی ئیدلب دەستێوەردانی سەربازی دەكات بۆ رووبەرووبوونەوەی كورد؟\nلەگەڵ ئەوەی توركیا هەڵوێستی وایە، كە جەنگەكە كارەساتیكی مرۆییە، بەڵام پێش ئەوە هەرەشەی كردووە بەوەی بەشداری شەڕی مەنبەج دەكات، هەروەك "حامی ئاكسۆی" وتەبێژ بەناوی وەزارەتی دەرەوە ئاماژەی پێكرد "ئێمە سورین لەسەر كێشەی مەنبەج، بەوەی دەبێ یەپەگەی سەر بەپەكەكە لەوێ بكشێتەوە، یان دەبێ بكشێتەوە یان دەیكشێنینەوە، بژاردەیەكی تر لەبەردەمماندا نییە"، كە پێدەچێ هەمان هەڵوێستیش دەربارەی ئیدلب هەبێت بەگوێرەی بۆچوونی چاودێران.\nهەرچی لایەنی ئابوورییە، دەبینرێ خیزانە سورییەكان دەستیان بەدەرچوون كردووە بەرەو سنوورو بۆ پاراستنی گیانیان لە هەر جەنگ‌و هێرشێكی ئاسمانی، بەتایبەتی پاش ئەوەی چەند گرتییەكی ڤیدۆیی بڵاوكرایەوە، كە رژیمی ئەسەد خەریكی ئامادەكارین‌و چە‌و چۆڵ دەگوازنەوە لەهەردوو پارێزگای "حمس" و "درعا"ەوە بەرەو ئیدلب، بەگوێرەی زانیاری شارەزایانی سەربازیش، ئەو چەكانە توانای وێرانكردنی شارێكی هەیە بە تەواوەتی.\nبەڵام ئەنقەرە سنورەكانی بەرووی خەڵكدا داخستووە، بە گوێرەی زانیاریەكانی ئەنجومەنی ئاسایشیش پێدەچێ نزیكەی ملیۆنێك سوری بگەنە سنورەكانی توركیا ئەمەش بەهیچ شێوەیەك لەلایەن توركیاوە پێشوازی ناكرێت.\nبەهۆی كێشەكانی ئابووری، كە لەم دواییەدا بەرۆكی توركیای گرت و لیرەی توركی نزیكەی 40%ی نرخەكەی لەدەستداوە لەبەرانبەر دۆلار، هەرچی بڕیاری داخستنی سنوورەكانە لەلایەن توركیاوە "كارەساتی گەورەتر دەخولقێنێ لەو كارەساتانەی كە پێشتر بینراون لە كێشەی سوریادا"، ئەمەش بە پێی قسەی "مونا یەعقوبیان" شارەزای كاروباری سوری لە پەیمانگەی ئاشتی لە ئەمەریكا.\nدیارەی هەریەك لە ئەمەریكاو توركیا رەخنەی جیاواز لە یەكتری دەگرن دەربارەی "یەپەگە" كە توركیا وەها تەماشای دەكات لقێكی پەكەكەی تیرۆریستە "لێدوانی توركیا"، هەرچی واشنتنە هاوكاری پێشكەشی رێكخستنی ناوبراو دەكات بۆ روبەروبونەوەی داعش، بەڵام هەندێ جار ئەو چەكانە دژی توركیا بەكار دەهێنرێت.\nجێگای وەبیرهێنانەوەیە، واشنتن دەستی بە ناردنی هاوكاری كرد بۆ یەپەگە لە سەردەمی سەرۆكی پێشوی ئەمەریكا "باراك ئۆباما" و لەسەردەمی ترەمپ-یش هاوكاریەكان بەردەوامن، لەگەل ئەوەشدا ئەم هاوكاریە یەكێكە لە هۆكارە سەرەكیەكانی ئالۆزبوون و نەمانی متمانەی توركیا بە ئەمەریكا.


Kurdish – Salahaddin University-Erbil (SUE)\nSalahaddin University-Erbil (SUE) College of Education / Shaqlawa\nBiology Academic Program\nContact Biology Department\nContact Physics Department\nKurdish Academic Staff\nAbout Kurdish Department\nContact Kurdish Department\nKurdish Academic Program\nArabic Academic Staff\nArabic Academic Program\nContact Arabic Department\nPhy. Education Academic Staff\nAbout Physical Education Department\nPhysical-Edu Academic Program\nAbout English language Department\nEnglish Language Academic Program\nContact English Language Department\nڕێنمایی به‌رزكردنه‌وه‌ی پله‌ی زانستی\nخشتەی دابەش كردنی قوتابیان\nخشتەی دابەش كردنی قوتابیان/خ 2\nئەنجامی كۆتایی سال\nSalahaddin University-Erbil (SUE) > News > Departments > Kurdish\nبه‌مه‌به‌ستی ئاشناكردنی قوتابیان به ریگاكانی وانه‌وتنه‌وه و بینین\nبه‌مه‌به‌ستی ئاشناكردنی قوتابیان به ریگاكانی وانه‌وتنه‌وه و بینین، رۆژی دووشه‌ممه ڕێکەوتی ٤/٤/٢٠٢٢ قوتابیانی به‌شی كوردی قۆناغی سێیه‌م، به‌سه‌رپه‌رشتی مامۆستا هونه‌ر كمال سه‌ردانی كۆمه‌ڵگای شه‌قڵاوه‌ی په‌روه‌رده‌ییان كرد.\nسازكردني سمینارێك به‌ناونیشانی (مۆرفیمی ڕه‌گ)\nسازكردني سمینارێك به‌ناونیشانی (مۆرفیمی ڕه‌گ) رێككه‌وتی (24/11/2021) له سه‌رۆكایه‌تی به‌شی كوردی كۆلیژی په‌روه‌رده‌ی شه‌قڵاوه، به ئاماده‌بوونی مامۆستایانی كۆلێژ، سمینارێك به‌ناونیشانی (مۆرفیمی ره‌گ) له‌لایه‌ن (م. بهزاد محسن احمد) مامۆستا له‌به‌شی كوردی پێشكه‌ش به ئاماده‌بووان كرا.\nسازكردني سمینارێك به‌ناونیشانی (ته‌كنه‌لۆژیا و رێنووس)\nسازكردني سمینارێك به‌ناونیشانی (ته‌كنه‌لۆژیا و رێنووس) رێككه‌وتی (21/11/2021) له سه‌رۆكایه‌تی به‌شی كوردی كۆلیژی په‌روه‌رده‌ی شه‌قڵاوه، به ئاماده‌بوونی مامۆستایانی كۆلێژ، سمینارێك به‌ناونیشانی (ته‌كنه‌لۆژیا و رێنووس) له‌لایه‌ن (د. باباره‌سول نوری ره‌سول) مامۆستا له‌به‌شی كوردی پێشكه‌ش به ئاماده‌بووان كرا. له سمیناره‌كه‌دا، پێشكه‌شكار تیشكی خسته سه‌ر كاریگه‌رییه‌كانی به‌كارهێنانی ته‌كنه‌لۆژیا له‌سه‌ر رێنووسی كوردی. دواتر له‌لایه‌ن ئاماده‌بووانه‌وه به پرسیارو وه‌ڵام گفتوگۆی […]\nسمینارێك به‌ناونیشانی (جه‌مال عیرفان، رۆشنبیرو ئه‌ديبێكی گومناو)\nسمینارێك به‌ناونیشانی (جه‌مال عیرفان، رۆشنبیرو ئه‌ديبێكی گومناو) سازكرارێككه‌وتی (١٥/١١/٢٠٢١) له سه‌رۆكایه‌تی به‌شی كوردی كۆلیژی په‌روه‌رده‌ی شه‌قڵاوه، به ئاماده‌بوونی مامۆستایانی كۆلێژ، سمینارێك به‌ناونیشانی (جه‌مال عیرفان، رۆشنبیرو ئه‌ديبێكی گومناو) له‌لایه‌ن (هێمن جاسم محمد) مامۆستا له‌به‌شی كوردی پێشكه‌ش به ئاماده‌بووان كرا.\nسمینارێك به‌ناونیشانی (زمان و زه‌مان) سازكرا\nسمینارێك به‌ناونیشانی (زمان و زه‌مان) سازكرارێككه‌وتی (١/١١/٢٠٢١) له سه‌رۆكایه‌تی به‌شی كوردی كۆلیژی په‌روه‌رده‌ی شه‌قڵاوه، به ئاماده‌بوونی مامۆستایانی كۆلێژ، سمینارێك به‌ناونیشانی (زمان و زه‌مان) له‌لایه‌ن (د. باباره‌سول نوری ره‌سول) مامۆستا له‌به‌شی كوردی پێشكه‌ش به ئاماده‌بووان كرا. له سمیناره‌كه‌دا پێشكه‌شكار تیشكی خسته سه‌ر ئه‌و گۆڕانكارییانه‌ی به‌سه‌ر وشه و ده‌سته‌واژ و زمانی كوردی داهاتوودا، دواتر له‌لایه‌ن ئاماده‌بووانه‌وه پرسیارو […]\nسمینارێك به‌ناونیشانی (ته‌مومژی واتایی) سازكرا\nسمینارێك به‌ناونیشانی (ته‌مومژی واتایی) سازكرارێككه‌وتی (٢٦/١٠/٢٠٢١) له سه‌رۆكایه‌تی به‌شی كوردی كۆلیژی په‌روه‌رده‌ی شه‌قڵاوه، به ئاماده‌بوونی مامۆستایانی كۆلێژ، سمینارێك به‌ناونیشانی (ته‌مومژی واتایی) له‌لایه‌ن (حه‌سه‌ن عه‌لی ئیبراهیم) مامۆستا له‌به‌شی كوردی پێشكه‌ش به ئاماده‌بووان كرا. له سمیناره‌كه‌دا پێشكه‌شكار ئاماژه‌ی به‌وه‌كرد كه تەم ومژی واتایی زاراوەیەکە لە بواری زمانەوانیدا بۆ ئەو وشە و فریز و رستانە بەکار دێت کە […]\nسمینارێك به‌ناونیشانی (زمان و گێڕانه‌وه وه‌ك دوو كۆڵه‌كه‌ی ژێرخانی ده‌قی په‌خشانی “رۆمان” به نموونه) سازكرا\nسمینارێك به‌ناونیشانی (زمان و گێڕانه‌وه وه‌ك دوو كۆڵه‌كه‌ی ژێرخانی ده‌قی په‌خشانی “رۆمان” به نموونه) سازكرارێككه‌وتی (٢٥/١٠/٢٠٢١) له سه‌رۆكایه‌تی به‌شی كوردی كۆلیژی په‌روه‌رده‌ی شه‌قڵاوه، به ئاماده‌بوونی مامۆستایانی كۆلێژ، سمینارێك به‌ناونیشانی (زمان و گێڕانه‌وه وه‌ك دوو كۆڵه‌كه‌ی ژێرخانی ده‌قی په‌خشانی به نموونه) له‌لایه‌ن (هێمن جاسم محمد) مامۆستا له‌به‌شی كوردی پێشكه‌ش به ئاماده‌بووان كرا. له سمیناره‌كه‌دا تیشكی خسته […]\nسازكردني سمینارێك به‌ناونیشانی (ڕۆڵی قوتابخانه له پڕۆسه‌ی به‌كۆمه‌ڵایه‌تیبووندا)\nسازكردني سمینارێك به‌ناونیشانی (رۆڵی قوتابخانه له پرۆسه‌ی به‌كۆمه‌ڵایه‌تیبووندا) رێككه‌وتی (٢/١١/٢٠٢١) له سه‌رۆكایه‌تی به‌شی كوردی كۆلیژی په‌روه‌رده‌ی شه‌قڵاوه، به ئاماده‌بوونی مامۆستایانی كۆلێژ، سمینارێك به‌ناونیشانی (رۆڵی قوتابخانه له پرۆسه‌ی به‌كۆمه‌ڵایه‌تیبووندا) له‌لایه‌ن (هونه‌ر كه‌مال قادر) مامۆستا له‌به‌شی كوردی پێشكه‌ش به ئاماده‌بووان كرا. له سمیناره‌كه‌دا پێشكه‌شكار ئاماژه‌ی ده‌زگاكانی به‌كۆمه‌ڵایه‌تیبوون كرد و رۆڵ و كاریگه‌ری هه‌ریه‌كه‌یانی خسته‌ڕوو و له‌گه‌ڵ ئه‌و […]\nسازكردني سمینارێك به‌ناونیشانی (كه‌سایه‌تی سایكۆپه‌تیك)\nسازكردني سمینارێك به‌ناونیشانی (كه‌سایه‌تی سایكۆپه‌تیك) رێككه‌وتی (٣/١١/٢٠٢١) له سه‌رۆكایه‌تی به‌شی كوردی كۆلیژی په‌روه‌رده‌ی شه‌قڵاوه، به ئاماده‌بوونی مامۆستایانی كۆلێژ، سمینارێك به‌ناونیشانی (كه‌سایه‌تی سایكۆپه‌تیك) له‌لایه‌ن (چۆمان سه‌باح) مامۆستا له‌به‌شی كوردی پێشكه‌ش به ئاماده‌بووان كرا. له سمیناره‌كه‌دا پێشكه‌شكار له‌لایه‌نی ده‌روونییه تیشكی خسته سه‌ر كه‌سایه‌تی سایكۆپه‌تیك، كه به یه‌كێك به نه‌خۆی ده‌روونی داده‌نرێت، هۆكار و چاره‌سه‌ركردنی ئه‌م جۆره نه‌خۆشییه […]\nسازكردني سمینارێك به‌ناونیشانی (پراگماتیك و ئاوێته‌بوون)\nسازكردني سمینارێك به‌ناونیشانی (پراگماتیك و ئاوێته‌بوون) رێككه‌وتی (٨/١١/٢٠٢١) له سه‌رۆكایه‌تی به‌شی كوردی كۆلیژی په‌روه‌رده‌ی شه‌قڵاوه، به ئاماده‌بوونی مامۆستایانی كۆلێژ، سمینارێك به‌ناونیشانی (پراگماتیك و ئاوێته‌بوون) له‌لایه‌ن (هیوا ئه‌حمد عه‌ساف) مامۆستا له‌به‌شی كوردی پێشكه‌ش به ئاماده‌بووان كرا.\n© 2022 Salahaddin University- Erbil |College of Education Shaqlawa |


لەو نزیكانە چاوەڕوانی ڕێزلێنانی ئەو هونەرمەند بەرزە بن\nلە میانی دیدار و بەسەركردنەوەكانی وەزارەتی ڕۆشنبیری و لاوان بۆ شاری كۆیە، دكتۆر سالار عوسمان بریكاری وەزارەت لەگەڵ شاندێک ، کە پێکهاتبوو لە فەرهەنگ غەفوور بەڕێوەبەری گشتیی ڕۆشنبیری و هونەری هەولێر و جەمال حسێن بەڕێوەبەری گشتیی لاوان و محمد نەوزاد یاریدەدەری بەڕێوەبەری گشتیی دیوانی وەزارەت سەردانی ماڵی هونەرمەندی میوزیكڤانی خاوەن ئەزموون (سەردار ئەحمەد)ـیان كرد، كە ساڵانێكی دوور و درێژە خزمەت بە هونەری میوزیك دەكات بە تایبەتی لە تیپی باواجیی كۆیە، بەڵام بەداخەوە ئێستا باری تەندروستیی لەبار نییە و نەخۆشە، هەر بۆیە بریكاری وەزارەت لەو سەردان و بەسەركردنەوەیەدا بە چەند وشەیەكی جوان و ناسك وەسفی ئەو هونەرمەندە دەكات و دەڵێ: بەو نزیكانە چاوەڕوانی ڕێزلێنانی هونەرمەند (سەردار ئەحمەد) بن، چونكە ئەو هونەرمەندە كەسێكی ئەكادیمییە لە بوارەكەی خۆیدا و كەسایەتییەكی سەنگینی هەیە لە نێو كلتووری كوردیدا و خزمەتێكی زۆری كردوە و ئێستا نەخۆشە، لێ بە ئیرادەیەكی بەهێزەوە لە ژیان و هونەر و جوانی دەڕوانێ، كە لەگەڵ هاوكارانم چووینە كۆیە سەردانی ماڵەكەیمان كرد و پێمانگوت بە نیازین ڕێوڕەسمێكی ڕێزلێنانت بۆ ساز بكەین، جگە لە خۆشحاڵی گوتی: ئەوەندە تەمەنەی ماویشمە هەر لە خزمەت هونەردا تەرخانی دەكەم.\nهەوەها بریکاری وەزارەت گوتی : لەو نزیكانە بە شانازییەوە لەگەڵ هاوكارانم لە بەڕێوەبەرایەتی گشتیی ڕۆشنبیری و هونەری هەولێر ڕێوڕەسمی ڕێزلێنان بۆ ئەو هونەرمەندە دڵسۆز و بێنازە ساز دەكەین و لە دڵەوەش هیوای چاكبوونەوەی بۆ دەخوازین.\nهەر لە میانی دیدار و بەسەركردنەوەكانی وەزارەتی ڕۆشنبیری و لاواندا بۆ شاری كۆیە، سەرجەم بەڕێوەبەرایەتییەکانی وەزارەتی ڕۆشنبیری و لاوان ـ یان لە کۆیێ: بەسەرکردەوە و شاندەکە، جگە لە دەستخۆشی، باسیان لە کار و بزاڤ و هەنگاوەکانی داهاتوو کرد و بەڵێنێنیان دا بەردەوام بن لە سەردان و جڤین و گوێگرتن لە ستافی بەڕێوەبەرایەتییەکانی سەر بە وەزارەت.\nپاشان شاندی وەزارەتی ڕۆشنبیری و لاوان سەردانی گۆڕستانی کۆیەیان کرد و چەپکە گوڵی وەفایان لەسەر گۆڕی (دڵدار) ی شاعیر دانا و دواتر چوونە حزووری گیانی پڕ لە گوڵی سەربەستیی ( تایەر تۆفیق) و لەوێشەوە نرکەی ڕۆحی وەیلێ سەحەرەی (سێوێ) یان بەسەرکردەوە و دواتر بە شکۆوە لەبەردەم گڵکۆی پڕ نووری (عەونی) ی نیشتیمانپەروەردا وەستان و لەوێشەوە سەردانی گیانی بێداری (جەلال جۆبار) یان کرد.


قوباد تاڵەبانی جێگری سەرۆکی حکومەتی هەرێمی کوردستان لەگفتوگۆیەک لەسەر کارسازی و هەوڵەکانی حکومەت لەم بوارەدا بەشداریکرد – Vim Foundation\nقوباد تاڵەبانی جێگری سەرۆکی حکومەتی هەرێمی کوردستان لەگفتوگۆیەک لەسەر کارسازی و هەوڵەکانی حکومەت لەم بوارەدا بەشداریکرد\nBy Redwan Adalat2020-12-17ته‌مموز 3rd, 2021هەواڵ\nهەفتەی کارسازی جیهانی بۆ ساڵی 2020 لە شاری سلێمانی بە هەماهەنگی لەگەڵ رێکخراوی میسۆپۆتامیا لە ڕۆژانی 19 بۆ 21ی نۆڤەمبەر بەڕێوەچوو. بۆ ئەم سێ ڕۆژە کۆمەڵێک چالاکی و بەرنامە و پانێڵ لەبارەی کارسازی لە کوردستاندا لە لایەن ستافی دامەزراوەی ڤیم ئامادەکرا، کە ئامانج لێیان پاڵپشتیکردنی بەهرە و توانای ناوخۆیی و خستنەڕوو و باسکردنی ئەو کێشانەبوو کە رووبەڕووی خاوەنکارانی کورد دەبێتەوە لە هەرێمەکەدا. بۆ ئەم مەبەستە بەڕێز قوباد تاڵەبانی، جێگری سەرۆکی حکومەتی هەرێمی کوردستان سەردانی هەفتەی کارسازی جیهانی کرد و کار و بیرۆکەی هەریەک لە حەوت کارسازە ناوخۆییەکە و یانزە براوەکەی پرۆگرامی دەسپێشخەری پرۆژەی بچووکی بەسەرکردەوە و دەستخۆشی و سەرسامی خۆی بۆ ئەم گەنجانە دەربڕی.\nهەر لە هەفتەی کارسازی جیهانی بەڕێز قوباد تاڵەبانی لە گفتوگۆیەک لەگەڵ جێگری سەرۆکی دامەزراوەی ڤیم، سەبارەت بە کارسازی و هەوڵەکانی حکومەت لەم بوارەدا بەشداریکرد . لە پانێڵەکەدا قوباد تاڵەبانی باسی لەو کێشە و قەیرانانە کرد کە ئێستا لە کوردستاندا هەیە و کاریگەرییەکانی لەسەر دۆخی هەرێمی کوردستان خستە روو و روونیشیکردەوە باشترین کار ئەوەیە لە کاتی قەیراندا دەرفەت بقۆزینەوە.\nهەر لە پانێڵەکەدا، بەڕێز قوباد تاڵەبانی جەختی لەسەر گرنگی تواناکانی ژن و هەبوونی ژنانی کارساز کردەوە لە کوردستاندا و باسی لەوە کرد “هەموو پێوەرە نێودەوڵەتییەکان پێمان ڕادەگەیەنن ئەو وڵاتانەی ڕۆڵی ژن تێیاندا زۆرە پێشکەوتووترن لەو وڵاتانەی پیاوسالاری تیێاندا زاڵە”.\nبابەتی پێشترهەفتەی کارسازیی جیهانی بۆ ساڵی 2020 لە سلێمانی لە لایەن دامەزراوەی ڤیم بەڕێوەچوو\nبابەتی دواتردامەزراوەی ڤیم براوەکانی قۆناغی یەکەم لە پرۆگرامی دەستپێشخەری پرۆژەی بچوک ڕادەگەیەنێت\nدامەزراوەی ڤیم و رێكخراوی پاكۆ له كارێكی هاوبه‌شدا پرۆژەی (TNR) ڕادەگەیەنن.\nدامەزراوەی ڤیم خوولی دووەمی پرۆگرامی دەستپێشخەری پرۆژەی بچووک رادەگەیەنێت\nسەردانی شێخ فاخر شێخ تەیب، بەڕێوەبەری جێبەجێکاری گرووپی کۆمپانیاکانی قەیوان بۆ دامەزراوەی ڤیم


✌ عادل عومەر غەفور سەعید | 🏷 پۆل: شەهیدان | زمانی بابەت: 🏳 کوردیی ناوەڕاست\n(سلێمانی – ی. ن. ک)، لە ڕۆژی (27-03-1986)دا گیراوە و دواتر لە ڕۆژی (15-01-1988)دا لە ئەبوغرێب لە سێدارە دراوە.\n📷 فایلی وێنە 1.0.1 40 KB Jun 9 2015 8:59PM مانو بەرزنجی


رێکخراوی چاودێری مافی مرۆڤ: رژێمی سوریا چەکی کیمیایی بەکارهێناوە لە حەلەب\nهێزەکانی رژێمی سوریا لانیکەم هەشت هێرشی کیمیاییان ئه‌نجامداوه لە هەفتەکانی کۆتایی شەڕی حەلەبدا، کە نۆ کەسیان کوشتووە، لەنێویاندا چوار منداڵ و سەدان کەسی تریان برینداركردووه، رێکخراوی چاودێری مافی مرۆڤ دوشەممە (13 شوبات) رایگەیاند.\nرێکخراوەکە چاوپێکەوتنی لەگەڵ شایەتحاڵاندا کردووە و وێنەی کۆکردۆتەوە و ڤیدیۆکانی پشکنیوە كه دەریدەخەن بۆمبی کلۆرین لەلایەن هه‌لیکۆپتەرەکانی رژێمه‌وه خراوەتە خوارەوە لەکاتی هێرشەکەی 17 تشرینی دووەم تا 13 کانونی یەکەمدا، ئاژانسی فرانس پرێس رایگەیاند.\nبەگوێرەی رێکخراوەکە نزیکەی 200 کەس برینداربوون بەو گازە ژەهراویانەی بەکارهاتوون بۆسەر ناوچەکانی ژێردەستی ئۆپۆزسیۆن لە شارەکەدا.\nراپۆرتەکە وردەکاریی هێرشەکە باسدەکات بۆ سەر پارك و نۆرینگە و شەقامه‌كانی ناو گه‌ڕه‌كه‌كان و خانوەکان کە چەندین کەسی توشی تەنگەنەفەسی و رشانەوە و بورانەوە کرد.\nرێکخراوەکە رایگەیاند هێرشەکان، کە پێدەچێت لەلایەن سێ هه‌لیکۆپتەرەوه ئەنجامدرابن بەیەکەوە، لەو ناوچانە رویاندا کە هێزەکانی رژێم جێگیرکرابوون بۆ پێشڕەویکردن.\nجێگری بەرپرسی فریاگوزاریەکانی رێکخراوەکە، ئۆلێ سۆلڤانگ، وتی: "شێوازی هێرشەکانی کلۆرین ئەوە پیشاندەدات کە بە هەماهەنگی کراوە لەگەڵ تێکڕای ستراتیجی سەربازی بۆ گرتنەوەی حەلەب نەك کاری چەند ئەندامێکی چەپەڵ بوبێت."\nرێکخراوەکە رایگەیاند کە توانیویەتی هەشت هێرشی بۆمبی کلۆرین بسەلمێنێت، ئاماژەشیدا کە ژمارەی راستەقینەی هێرشە کیمیاییەکان لەوانەیە زیاتر بێت.\nرێکخراوی چاودێری مافی مرۆڤ: هێزەکانی سوریا گازی دەماریان بەکارهێناوە لە 4 هێرشی ئەمدواییانەدا\nئەمریکا هەوڵێکی نوێ دەدات بۆ لێکۆڵینەوەی نەتەوە یەکگرتووەکان لە چەکی کیمیایی سوریا\nهێرشە ئاسمانییەکان، تەقەی ئۆپۆزسیۆن 19 کەس لە حەلەبی سوریا دەکوژن


دروستكردنی به‌رنامه‌ی (Media Player) به MMB - كاروان پرۆ\nنوسیتی: karwanpro / ڕێكه‌وتی: 2010-07-26 , دووشه‌ممه\nهاوڕێیان سڵاوی خوای گه‌وره‌تان لێبێت\nسه‌ره‌تا وه‌كوو ئه‌مانه‌تێك ئه‌ڵێم ڕوكاره‌كه‌ی له ئینته‌رنێته‌وه وه‌رم گرت به‌ڵام خۆم دام ڕشتوه چونكه خۆم به‌رنامه‌ی Media Player له كۆمپیوته‌ره‌كه‌ما سڕاوه‌ته‌وه نه‌متوانی وێنه‌ی بگرم و ڕوكاری بۆ دروستبكه‌م به‌ڵام هه‌ندێكشی هه‌ر خۆم دروستم كرد به‌هه‌رحاڵ ڕوكار ئاسانه ته‌نها به به‌رنامه‌ی فۆتۆشۆب وێنه‌ی به‌رنامه‌كه بگره ئه‌توانی هه‌ر ڕوكارێ تری بۆ دانێی ، به ده‌ست پێ بكه‌ین:\nسه‌ره‌تا پرۆژه‌یه‌ك دكه‌ینه‌وه وناوێكی بۆ داده‌نێین و قه‌باره‌یه‌كی دیاری كراوی بۆ داده‌نێین وه‌هه‌روه‌ها ڕه‌نگه‌كانی بۆ هه‌ڵده‌بژێرین به ئاره‌زوی خۆمان دواتر یه‌كه‌م هه‌نگاو ئامرازی فیدیۆ هه‌ڵده‌بژێرین كه له لای چه‌پی ئامرازه‌كانه‌وه‌یه\nلێره‌دا ئه‌م ئامرازه خۆی له خۆیدا لێده‌ری فیدیۆیه بۆیه ڕاسته‌وخۆ دایده‌نێین له پرۆژه‌كه ، دواتر فه‌رمانه‌كانی بۆ داده‌نێین،دووكرته بكه له‌سه‌ر فیدیۆكه تایبه‌تمه‌ندێكانی ده‌رده‌كه‌وێ گرنگترین تایبه‌ت مه‌ندی ئه‌وه‌یه كه ڕاسته‌وخۆ فیدیۆیه‌ك دیاری بكه كه ئاماد بێت بۆ كاركردن هه‌روه‌كوو ئاماژه‌ی پێكراوه له‌م وێنه‌دا...\nئێستا كاتی ئه‌وه هاته كه ڕوبه‌رێك بۆ فیدیۆكه دابنێین چونكه هه‌ندێ فیدیۆ هه‌یه خۆی ڕوبه‌ره‌كه‌ی بڵاوه و هه‌ندێك هه‌یه بچووكه بۆیه له كاتی كارپێكردندا ئامرازی فیدیۆكه ده‌گۆڕی به گۆڕینی ڕوبه‌ری فیدیۆكه ئه‌مه‌ش ئه‌بێته هۆی تێكچوونی به‌رنامه‌كه‌مانه‌وه بۆیه بۆ پاراستنی ڕوبه‌ری فیدیۆكه خۆمان ڕوبه‌ری بۆ داده‌نێین كه ئیتر نه‌گۆڕێ ئه‌مه‌ش ده‌بێ ئه‌م كۆده بنوسی له سه‌ره‌تای په‌ڕه‌كه\nدواتر كاتی ئه‌وه‌یه كه دوگمه‌كانی بۆ دروستبكه‌ین ، هه‌ر به فۆتۆشۆپ من ئه‌م دوگمانه‌م بۆ دروست كرد كه به‌رنامه‌كه‌ی پێ به‌ڕێوه ده‌به‌ین ، یه‌كێك بۆئیشپێكردنی ڤیدیۆ و دوو دوگمه بۆ چوونه پێشه‌وه و دوانی تر بۆ چوونه پێشه‌وه به بڕ وه‌هه‌روه‌كا دوو دوگمه یه‌كێك بۆ خێرا كردنه‌وه و ئه‌وی تر بۆ خاوكردنه‌وه‌ی ڤیدیۆكه هه‌روه ئه‌م وێنه‌یه...\nئێستا باسی كۆده‌كانی ده‌كه‌ین ، بۆ ئیشپێكردنی ڤیدیۆكه ئه‌م كۆده ده‌نوسین (VideoPlay("Video")) وه هه‌روه‌ها بۆ گه‌ڕانه‌وه‌ی ڤیدیۆكه نوسینی كۆدی ناوێ به‌لكوو دووكرته له سه‌ر دوگمه‌كه ئه‌كه‌ین له بڕگه‌ی action دا كرته له سه‌ر دووه‌م ئایكۆن ده‌كه‌ین و video skip FW هه‌ڵده‌بژێرین\nوه‌هه‌روه‌ها بۆ بردنه‌پێشه‌وه هه‌مان هه‌نگاو ده‌نێین به‌ڵام له جیاتی video skip FW فه‌رمانی video skip BW هه‌ڵده‌ژێرین.\nبۆ بردنه پێشه‌وه به بڕ واتا به ژماره فره‌یمێكی دیاری كراو ئه‌م كۆده له دوگنه‌كه ده‌نوسین (VideoRewind("Video","100,RELATIVE")) ژماره‌ی 100 ژماره‌ی فره‌یمه‌كانه كه ئه‌توانی خۆت ده‌ستكاری بكه‌ی .\nدوگمه‌ی خێراكردنه‌وه دووكرته له سه‌ری ده‌كه‌ین له بڕگه‌ی action دا كرته له سه‌ر دووه‌م ئایكۆن ده‌كه‌ین و video 2 x fast هه‌ڵده‌بژێرین وه بۆ خاوكردنه‌وه video 2 x slow هه‌ڵده‌بژێرین.\nفه‌رمانێكی تر له‌و فه‌رمانه گرنگانه‌ی كه ماوه فه‌رمانی open بۆ هێنانی فیدیۆ بۆ ئیشپێكردنی ئه‌م كۆده‌ش به‌م شێوه‌یه ده‌نوسین\nئه‌وه‌ی كه ماوه فه‌رمان full screen ه كه زۆر گرنگه و گه‌ر له به‌رنامه‌كه‌تی دا نه‌نێی ئه‌ه بڕوا ناكه‌م كه‌س به‌رنامه‌كه‌ت به‌كار بێنێ ، ئه‌م فه‌رمانه‌ش به‌م شێوه‌یه ده‌نوسرێ\nهیچی نه‌ماوه ته‌نها ئه‌وه نه‌بڤی كه ناوی به‌رنامه‌كه له سه‌ره‌وه بنوسی و كه‌مێك ڕێكی بخه‌ی تاكوو به‌م شێوه‌یه ده‌ر ده‌چێت\nلێره‌دا كۆتایی به‌م بابه‌ته هات هیوادارم كه سودی لێ ببینن و هه‌روه‌ها بتوانن ئێوه‌ش شتی تری بۆ زیاد بكه‌ن بۆ داگردنی پرۆژه‌كه ئه‌توانن به ئاسانی دا بگرن


داوای لێكۆلینەوە لە چارەنوسی ئەو پارەیەی بەغدا دەینێرێت فراوانتردەبێت “یەكێتیش داوادەكات” – Standard Kurd\nلەلایەن ستاندار Posted on حوزه‌یران 11, 2020 1410 جار بینراوە 0 سەرنج\nبڵێسه جه‌بار فه‌رمان پەڕلەمانتاری فراكسیۆنی یەكێتی لە پەڕلەمانی عیراق رایدەگەیەنێت:” كێشه‌ی نێوان هه‌رێم و ناوه‌ند زۆر گه‌وره‌یه، پێگه‌ی كورد له عێراقدا تادێت به‌ره‌و پاشه‌كشه ده‌چێت، ئه‌گه‌ر سه‌یری سه‌ره‌تا بكه‌ین كه كورد به چ هێزێكه‌وه له‌وێ بوو. چه‌ند وه‌زاره‌تی هه‌بوو، وه جومگه گرنگه‌كانی ئه‌م حكومه‌ته‌ی عێراقی به‌ده‌سته‌وه بوو، ئێستا له‌چاو ئه‌وكاته‌دا پاشه‌كشه‌یه‌كی زۆری كردووه”.\nپەڕلەمانتارەكەی یەكێتی وتیشی: “مووچه له به‌غداده‌وه دێت، به‌ڵام له هه‌رێمی كوردستان و له هه‌ولێر چی به‌سه‌ر دێت، به‌جددی ئیتر ئه‌وه كاری په‌رله‌مانتارانی هه‌رێمه كه به‌دواداچوونی بۆ بكه‌ن و وه‌ڵامی پرسیاره‌كان بده‌نه‌وه”.\nبڵاوکراوەی پێشوومخۆرەکەی ناوخۆ ۱\nبڵاوکراوەی نوێترناوەرۆكی چونی وەفدی هەرێم بۆ بەغدا ئاشكرادەبێت


چیرۆكی ئه‌و دوو عاشقه‌ى كوێستانی قه‌ندیل بیرى ناچێته‌وه |\nHome سەرەکی چیرۆكی ئه‌و دوو عاشقه‌ى كوێستانی قه‌ندیل بیرى ناچێته‌وه\non: ته‌مموز 15, 2017 In: سەرەکی, کۆمەڵایەتیNo Comments\nعاشقان ڕوو له گڵكۆى (قه‌ر و گوڵه‌زه‌رد) ده‌كه‌ن\nئاژانس- ئاده‌م ئاوده‌ل\nله ناوچه كوێستانییه‌كانى قه‌ندیل، هاوشێوه‌ى مه‌م و زین و خه‌ج و سیامه‌ند و داستانه دڵدارییه‌کانى ترى كورده‌وارى هه‌یه، چیرۆكی دوو عاشق هه‌یه چیرۆكى خۆشه‌ویستییه‌كى قووڵ، ئه‌ویش داستانى عاشقانه‌ى قه‌ر و گوڵه‌زه‌رده، ناوى ئه‌م دوو خۆشه‌ویسته هاوشێوه‌ى داستانه‌كانى دیكه‌ى كورده‌وارى نابیسترێن و مه‌زاره‌كه‌یان و باسى عه‌شقه‌كه‌شیان بێنازن.\nماڵی حه‌مه‌د پاشاغایی خاوه‌نی مه‌ڕوماڵات بوون، له وه‌رزی هاویندا به مه‌به‌ستی ژیانی ئاژه‌ڵداری سه‌ردانی كوێستانه‌كانی قه‌ندیلیان كردووه، له‌و ناوچه‌یه جوانی و شۆخوشه‌نگیی كچێك ناو و ناوبانگێكی زۆرى هه‌بووه، تا ناوبانگی جوانی ئه‌و كچه ده‌گاته به‌شێكی ناوچه‌كانی ڕۆژهه‌ڵاتی كوردستان، كوڕێكى دانیشتووی ناوچه‌ی موكریان له ده‌شتی (سندوس)، ناوبانگی ئه‌و كچه شۆخه ده‌بیستێت و ئاره‌زووی ئه‌وه ده‌كات ئه‌و كچه بدۆزێته‌وه، وه‌ك ئه‌وه‌ى له گێڕانه‌وه مێژووییه‌كاندا هاتووه.\nكوڕه‌كه‌ش گه‌ڕاوه تا شوێنى ئه‌و كچه‌ى دۆزیوه‌ته‌وه له كوێستانه‌كانى قه‌ندیل، كوڕه‌كه ناوى (قه‌ر) و كچه‌كه‌ش (گوڵه‌زه‌رد)ه، دوای ئاشنایه‌تییه‌كی كه‌م، خۆشه‌ویستییه‌كی پاك له نێوان قه‌ر و گوڵه‌زه‌رددا درووست ده‌بێ، ئه‌مه وه‌ك ئه‌وه‌ى به‌شێك له شاره‌زایانى ئه‌و داستانانه ئاماژه‌ى بۆ ده‌كه‌ن.\nبه پێی وته‌ى به‌شێك له مێژوونووسان (قه‌ر) دوای گه‌ڕانه‌وه‌ی بۆ ماڵه‌وه داوا له باوكی ده‌كات كه گوڵه‌زه‌ردی بۆ ماره بكات، به‌ڵام به هۆی ئه‌وه‌ی كه باوكی (قه‌ر) پادشای ئه‌و ناوچه‌یه بووه، له‌و كاته‌دا دابونه‌ریت وا بووه كه مه‌رجه ئه‌و كه‌سه‌ی ژن بێنێت، ژنه‌كه‌ی له عه‌شیره‌ته‌كه‌ی خۆی بێت، هه‌ربۆیه باوكی قه‌ر ڕازی نابێت كچێك بۆ كوڕه‌كه‌ی بخوازێت كه له عه‌شیره‌تی خۆیان نه‌بێت.\nنیازی حه‌مه عەزیز، نووسه‌ر بۆ ״ئاژانس״ وتى: ״سه‌رجه‌م ئه‌و هه‌وڵانه‌ی كوڕه‌كه بۆ ڕازیكردنی باوكی بێئه‌نجام بوو، هه‌ربۆیه بڕیاری دا دوای ئه‌و زانیارییانه بكه‌وێ كچه‌كه پێی داوه له‌سه‌ر شوێن و ماڵی خۆیان، له ڕۆژێكی وه‌رزی زستاندا (قه‌ر) ده‌گاته ماڵی (گوڵه‌زه‌رد) له گوندی پلینگان و به باوكی (گوڵه‌زه‌رد) واتا (حه‌مەد پاشاغایی) ده‌ڵێ كه من شوانم و هاتووم بمكه‌یته شوانی ئاژه‌ڵه‌كانت، ئه‌و كه‌سه شوانێكی شاره‌زا نه‌بووه و پێشتر ئه‌و كاره‌ی نه‌كردووه، هه‌ر بۆیه گومان ده‌كه‌ن و بۆیان ده‌رده‌كه‌وێت ئه‌و له خۆشه‌ویستیی كچه‌كه هاتووه.\nوتیشى: ״باوكى كچه‌كه پێى ده‌ڵێ ئه‌گه‌ر باوكى ڕازى بێت بێنه داواى كچه‌كه‌یان ده‌یانداتێ، هه‌ربۆیه (قه‌ر) جارێكی تر ده‌گه‌ڕێته‌وه ماڵه‌وه‌یان له ناوچه‌ی ڕۆژهه‌ڵاتی كوردستان، بۆ ئه‌وه‌ی باوكی ڕازی بكات، كه ڕێگای نێوان گوندی پلینگان و ماڵی ئه‌وان ڕه‌نگه زیاتر له مانگێكی بوێت. دوای گه‌ڕانه‌وه دیسان داوا له باوكی ده‌كاته‌وه كه ئه‌و كچه‌ی بۆ ماره بكات״.\nدوای تێپه‌ڕبوونی چه‌ندین مانگ له چاوه‌ڕوانی له وه‌رزی هاویندا، باوكی (قه‌ر) ڕه‌زامه‌ندیی نیشان ده‌دات كه ئه‌و داوایه‌ی كوڕه‌كه‌ی به‌جێ بهێنێت، ماڵی باوكی (قه‌ر) و ژماره‌یه‌كی زۆر له خزم و كه‌سوكاریان، به دیاری و خه‌ڵاتێكی زۆره‌وه ده‌گه‌نه ماڵی (گوڵه‌زه‌رد) له گوندی (پلینگان)ی ناحیه‌ی (سه‌ركه‌پكان)، به‌ڵام كاتێ ده‌گه‌نه شوێنی مه‌به‌ست ئه‌بینن كه (گوڵه‌زه‌رد) به هۆی چاوه‌ڕوانییه‌كی زۆر و بێئومێدبوونی له گه‌ڕانه‌وه‌ی (قه‌ر)، تووشی نه‌خۆشییه‌كی كوشنده و نادیار بووه و نه‌خۆشییه‌كه‌ی چاره‌ی نییه. ئه‌مه وه‌ك ئه‌وه‌ى نیاز ئاماژه‌ى بۆ ده‌كات.\nكچه‌كه داواى به‌فرى شاخى كردووه، له شوێنێك ده‌كه‌وێته پشت (پلینگان) به‌فری بۆ بهێنێت، (له شاخی كارۆخ) شوێنێك هه‌یه له هاوینیشدا به‌فری تیا ده‌مێنێته‌وه، كوڕه‌كه داواى خۆشه‌ویسته‌كه‌ى جێبه‌جێ ده‌كات، ئێستا ئه‌و شوێنه به ناوى كونه‌قه‌ر ناسراوه.\nدوای گه‌ڕانه‌وه‌ی (قه‌ر) ده‌بینێ خه‌ڵكانێكی زۆر له گۆڕستانی گونده‌كه كۆ بوونه‌ته‌وه و سه‌رقاڵی ناشتنی ته‌رمی (گوڵه‌زه‌رد)ن، واتا پیش هاتنه‌وه‌ی (قه‌ر) له هێنانی به‌فر، (گوڵه‌زه‌رد) گیانی له ده‌ست داوه. دوای كۆتاییهاتنی به‌خاكسپاردنی (گوڵه‌زه‌رد)، (قه‌ر) داوا له خه‌ڵكه‌كه ده‌كات كه بۆ ماوه‌یه به ته‌نیا جێی بهێڵن و ده‌یه‌وێت له‌سه‌ر گۆڕی (گوڵه‌زه‌رد) بمێنێته‌وه، دوای ئه‌وه‌ی خه‌ڵكه‌كه گۆرستانه‌كه جێ ده‌هێڵن، یه‌ك-دوانێك له خه‌ڵكه‌كه ئاوڕ له (قه‌ر) ده‌ده‌نه‌وه؛ ده‌بینن كه ئه‌ویش واتا (قه‌ر) به‌سه‌ر گۆڕی (گوڵه‌زه‌رد)دا كه‌وتووه، كاتێ ده‌گه‌ڕێنه‌وه ده‌بینن (قه‌ر) گیانی ده‌رچووه.\nئه‌م ڕووداوه ده‌بێته مایه‌ی تێڕامان و سه‌رسووڕمانی خه‌ڵكه‌كه و باوكی (گوڵه‌زه‌رد) داوا له بنه‌ماڵه‌ی (قه‌ر) ده‌كات، كه ڕێگه بده‌ن ته‌رمی (قه‌ر)یش هه‌ر لێره و له پاڵ (گوڵه‌زه‌ردا) بنێژرێت، بنه‌ماڵه‌ی (قه‌ر)یش ئه‌و داوایه قبووڵ ده‌كه‌ن و له پاڵ ته‌رمی (گوڵه‌زه‌رد) ته‌رمی (قه‌ر) ده‌نێژرێت .\nبه‌سه‌رهاتی ئه‌م دوو عاشقه ته‌نانه‌ت له كتێبی نووسه‌ره ناوداره‌كانی جیهانیش باسی لێ وه‌كراوه، نووسه‌ری فه‌ره‌نسی (ئۆسكارمان) له كتێبێكیدا به‌سه‌رهاتی ئه‌و عاشقانه‌ی گێڕاوه‌ته‌وه كه مامۆستا هێمنی موكریانی له (توحفه‌ی موزه‌فه‌رییه)دا وه‌ری گێراوەتە سه‌ر زمانی كوردی .\nگۆڕی ئه‌م دوو عاشقه له پێشتردا تێكه‌ڵ به گۆڕستانی پلینگان بوو، به‌ڵام وه‌ك (مامۆستا ئه‌سكه‌نده‌ر) دانیشتووی گوندی پلینگان بۆ (ئاژانس) ئاماژه‌ی پێ ده‌دات:״ له ساڵی (1984) له لایه‌ن شوێنه‌وارناس عەبدولڕەقیب یوسفه‌وه گۆڕه‌كه‌یان گواسترایه‌وه بۆ شوێنێكی به‌رز و به دیزاینێكی نوێوه گۆڕه‌كه‌یانی ڕازانده‌وه.״\nتا ئێستا ئه‌و شوێنه و چه‌ندین شوێنى دیكه‌ى هاوشێوه‌ى مه‌زارى قه‌ر و گوڵه‌زه‌رد، نه‌توانراوه سوودى لێ وه‌ربگیرێت بۆ بوارى گه‌شتیارى، به‌ڕێوبه‌رى شوێنه‌وارى ڕاپەڕینیش باس له‌وه ده‌كات، له ئایینده‌دا له به‌رنامه‌یاندایه گۆڕى ئه‌و دوو عاشقه نۆژه‌ن بكه‌نه‌وه بۆ بوارى گەشتیاری.\nبارزان بایز به‌ڕێوبه‌ری شوێنه‌واری ڕاپه‌رین ده‌رباره‌ی گرنگیدان به ناوچه شوێنه‌وارییه‌كان و به‌گه‌شتیاریكردنی ئه‌و ناوچانه، بۆ ״ئاژانس״ وتى: ״ئێمه له به‌رنامه‌ماندایه زۆرێك له‌و ناوچه شوێنه‌وارییانه نۆژه‌ن بكه‌ینه‌وه، یه‌كێكیش له‌وانه گۆڕی ئه‌م دوو عاشقه‌یه كه به هه‌ماهه‌نگیی گه‌شتوگوزاری ڕاپه‌رین پلانمان هه‌یه به دیزاینێكی تازه‌وه نۆژه‌نیان بكه‌ینه‌وه بۆ ئه‌وه‌ی له ڕووی گه‌شتیارییه‌وه سوودی لێ وه‌ربگرین.


ده‌وڵه‌تی توركیا و ناسنامه‌ی كورد ( (تایبه‌ت به گۆشه‌ی ده‌رو دراوسی) ) ز. 2 ... بورهان شێخ ڕه‌ئوف\nده‌وڵه‌تی توركیای نوی له دوای ڕووخان و هه‌ڵوه‌شانه‌وه‌ی ده‌وڵه‌تی عوسمانیه‌وه له ساڵی 1923 وه‌كو ده‌وڵه‌تێكی نه‌ته‌وه‌یی به دروشمی یه‌ك نه‌ته‌وه‌و یه‌ك وڵات و یه‌ك ئاڵا نكووڵی له هه‌موو پێكهاته‌كانی تری ئه‌و وڵاته دامه‌زرا، هه‌رچه‌نده له سه‌رده‌می فه‌رمانڕه‌وایی عوسمانیدا كه ئیمپراتۆریه‌تیه‌كی ئیسلامی بوو هه‌رله سه‌ده‌ی شانزه‌وه25 میرنیشینی كورد به هۆی ئیدریسی بتلیسیه‌وه كه له كۆشكی عوسمانی كریكردووه گه‌یشتوونه‌ته ڕێكه‌وتنێك له گه‌ڵ ده‌وڵه‌ت كه كورده‌كان جۆرێك له سه‌ربه‌خۆییانهه‌بێت له به‌رامبه‌ردا باج و له‌كاتی جه‌نگدا یارمه‌تی سه‌ربازی بده‌ن. له هه‌مانكاتدا به‌ڵگه‌یه‌كی مێژوویی تر كه‌له‌سه‌ده‌ی شانزه‌دا باسی په‌یوه‌ندی كوردو عوسمانی ده‌كات فه‌رمانێكی سوڵتان سلیمانی قانونیه به‌ناوی ( (حوكمی شه‌ریف) ) .\nبه‌ڵام ئه‌وه‌ی گرنگه‌و جێگه‌ی هه‌ڵوێسته له سه‌ركردنه سه‌رده‌می كۆماری توركیای عیلمانی و به‌ناو دیموكراسیه كه دوای چوار سه‌ده نكووڵی كردنه له گه‌لانی ئه‌و وڵاته كه كورد وه‌كو پێكهاته‌یه‌كی گه‌وره‌و گرنگ و ئه‌رمه‌ن و عه‌له‌وی و شه‌ركه‌س و ئه‌وانی تریشن كه له ده‌ستووری ئه‌و وڵاته‌دا باسێك له بوونیان نیه‌و بۆیان نیه به زمانی دایكی خۆیان بئاخفن و بنووسن وبخوێنن و حاشا له بوونیان ده‌كرێت.\nبۆ ڕوونكردنه‌وه و سه‌لماندنی ئه‌و ڕاستیه‌ش پێمباشه پشت به دوو نووسه‌ری خاوه‌ن ویژدان و مرۆڤدۆستی تورك ببه‌ستم كه ئه‌وانیش د. ئیسماعیل بێشكچی و جه‌نگیزچاندار ن.\nله وڵاتێكدا كه وشه‌كانی كوردو كوردستان قه‌ده‌غه‌بوون سزاو زیندان و برسی كردن و لێپێچینه‌وه‌ی یاساییان له‌سه‌ر بوو بێشكچی وه‌كو لێكۆڵه‌رێكی ڕه‌سه‌ن و پاك و خاوه‌ن ڕه‌وشتێكی به‌رز و دیموكراسیخوازێكی بێنه‌زیر ژیانی خۆی ته‌رخانی به‌ره‌ڤانی له حه‌قیقه‌تی بوونی كورد كرد هه‌موو ئه‌و كۆسپ و سزاو یاسا ناڕه‌واو قه‌ره‌قووشیانه نه‌یان توانی بێشكچی سارد و په‌شیمان بكه‌نه‌وه له‌وه‌ی كۆڵ له‌و خه‌باته بدات كه له ئاكامدا زیاتر له ده‌جار زیندانی كراو حه‌ڤده‌ساڵی ته‌مه‌نی له زینداندا به‌سه‌ربرد له‌و پێناوه‌دا، هه‌رچه‌نده زۆر وته‌و هه‌ڵوێستی جوانتری هه‌یه ده‌رباره‌ی كورد به‌ڵام لێره‌دا هه‌ر بواری ئه‌وه‌نده هه‌یه.\n2. جه‌نگیز چاندار ڕۆژنامه‌وان و خاوه‌نی كتیێبی شه‌مه‌ندۆفه‌ری میزۆپۆتامیا یه‌كێكی تره له‌و نووسه‌ره‌ی به هه‌ڵوێست و ویّژدانانه‌ی كه باسی كێشه‌ی كوردی به ئینسافه‌وه كردووه و به ئه‌ندازیاری دروستكردنی په‌یوه‌ندی كورد و ده‌وڵه‌تی توركیا ناسراوه له دوای ڕاپه‌ڕینی 1991 دوای ئه‌وه‌ی خه‌ریكی خوێندنه‌وه‌ی كتێبه به پێزه‌كه‌ی بووم پێم باشبوو هه‌ندی له سه‌رنج وبیروڕاكانی بخه‌مه ڕوو بۆ پشتڕاسكردنه‌وه‌ی وتاره‌كه‌م.\nجه‌نگیز چاندار كه ئه‌وكات یه‌كێك له ڕاوێژكاره‌كانی سه‌رۆك كۆماری توركیا تورگۆت ئۆزال ده‌بێت له هه‌وڵی دروستكردنی په‌یوه‌ندی له نێوان كورد به‌تایبه‌تی به‌رێزمام جلال و ده‌وڵه‌تی توركیادا ده‌بێت ده‌ڵێت له‌ناو ئۆتومبیله‌كه‌ی سه‌رۆكداویستم بڵێم جه‌لال تاڵه‌بانی ته‌له‌فۆنی كرد یه‌كسه‌ر قسه‌كه‌ی پێ بڕیم و به ده‌ستی چه‌پی باڵی ڕاستی منی گوشی و وتی دواتر قسه له‌سه‌رئه‌وه ده‌كه‌ین به په‌نجه ئاماژه‌ی ده‌ستی ڕاستی بۆ یاوه‌ر سه‌ربازییه‌كه‌ی كرد كه له كوشنی پێشه‌وه‌ی ئۆتومبێله‌كه دانیشتبوو كه پله‌ی سه‌ربازی ڕائید بوو وتی دواتر قسه له سه‌ر ئه‌وه ده‌كه‌ین نه‌یهێشت قسه بكه‌م.\nجه‌نگیز ده‌ڵێت سه‌رم سووڕما سه‌ركۆماری توركیا كه له‌كاتی جه‌نگی كه‌نداو ببووه ده‌وڵه‌تمه‌دارێكی نێوده‌وڵه‌تی به ئه‌ندازه‌یه‌ك له سه‌رۆك كۆماری ئه‌مریكا نزیك بوو كه‌به‌ناوی بچووكه‌وه بانگی یه‌كتریان ده‌كرد له‌گه‌ڵ ئه‌وه‌ی كه سیفه‌تی فه‌رمانده‌ی گه‌وره‌ی هه‌یه ده‌ترسا له‌وه‌ی كه‌له ته‌نیشت یاوه‌ره‌كه‌یدا كه پله‌ی ڕائیدی هه‌یه بكه‌وێته ناو قسه‌و باسێك كه تێیدا ناوی سه‌ركرده‌یه‌كی كورد ده‌هێنرێت، تورگۆت ئۆزال كه‌سێكی زۆر به‌هێز بوو به‌ڵام كاتێ بابه‌ته‌كه كه په‌یوه‌ندی به مه‌سه‌له‌ی كورده‌وه هه‌بوو ته‌نانه‌ت ئه‌ویش له به‌ر هه‌ڵوێست و پێگه‌ی سوپا نه‌یده‌توانی به ئاسانی خۆی له باسێكی زۆر ساده‌ش بدات.\nله ئێستاشدا حكومه‌ته‌كه‌ی بیناڵی یڵدرمیش هه‌مان سیاسه‌ت په‌یڕه‌و ده‌كات له دوا سه‌ردانیدا بۆ عێراق و هه‌رێمی كوردستان خۆی له‌وه پاراست ناوی هه‌رێمی كوردستان ببات كه هه‌رێمێكی یاسایی و ده‌ستوورییه و وڵاتان مامه‌ڵه‌ی فه‌رمی له گه‌ڵدا ده‌كه‌ن و قه‌واره‌یه‌كی فه‌رمی و دانپێدانراوه له ڕووی نێوه‌ده‌وڵه‌تیشه‌وه و ئه‌و به ئیداره‌ی باكوری عێراق ناوی برد و له دوا لێدوانیشیدا بیناڵی یه‌ڵدرم سه‌باره‌ت به كێشه‌ی كورد له باكوری كوردستان وتی شتێك نیه له توركیا به‌ناوی كێشه‌ی كورد به‌ڵكو كێشه‌ی تیرۆر هه‌یه.\nئه‌مه‌یه نكووڵی كردنی حكومه‌ت و شه‌قام و سوپا له توركیا له حه‌قیقه‌تی بوونی كورد له‌و وڵاته‌دا.


کۆدی هەواڵ: 4339\nڕێکەوتی بڵاوکردنەوە: 14:48 - 2021/12/06\nبەپێی هەواڵی کوردپرێس، ئەمڕۆ دووشەممە 6ی دیسەمبەری 2021 لە دیدارەکەدا کە ئۆليڤيێ ديكۆتينێ كونسولى گشتيى فه‌ره‌نسا لە هەرێمی کوردستان ئامادەی بوو، گفتوگۆ دەربارەی بارودۆخی گشتیی و پرۆسەی سیاسیی عێراق دوای هەڵبژاردنی ئەنجومەنی نوێنەران و هێرش و پەلامارەکانی تیرۆریستانی داعش، بۆ سەر ناوچە کوردستانییەکانی دەرەوەی ئیدارەی هەرێم کرا.\nسەرۆکی حکوومەت، ئاماژەی بە گرنگیی برەودان بە هەماهەنگیی نێوان پێشمەرگە و سوپای عێراق و هاوپەیمانیی نێودەوڵەتی کرد بۆ کۆتایی هێنان بە هێرشەکانی تیرۆریستانی داعش بۆ سەر دانیشتووانی ناوچە کوردستانییەکانی دەرەوەی ئیدارەی هەرێم، کە بەشێکە لە هەڕەشە بەردەوامەکان بۆ سەر خەڵکی ئەو ناوچانە، بە ئامانجی چۆلکردنیان و گۆڕینی دێمۆگرافیای ناوچەکە.\nباڵیۆزی فەرەنسا، پشتیوانیی وڵاتەکەی بۆ هێزی پێشمەرگە دووپات کردەوە لە شەڕی دژ بە داعش و گەڕاندنەوەی سەقامگیریی بۆ ئەو ناوچانەی ڕووبەڕووی هەڕەشەی تیرۆریستان بوونەتەوە.\nلە تەوەرێکی دیکەی کۆبوونەوەکەدا، بارودۆخی کۆچبەرانی سنووری بێلارووس و پۆڵەندا تاووتوێ کرا. باڵیۆزی فەرەنسا، سوپاسی حکومەتی هەرێمی کوردستانی کرد بۆ گرتنەبەری ڕێکاری پێویست لە پێناو ڕێگریکردن لە کۆچی نایاسایی و هەروەها کارئاسانی کردن بۆ ئەو کۆچبەرانەی بە شێوەیەکی ئارەزوومەندانە، گەڕاونەتەوە هەرێمی کوردستان.\nبەشی تورکیا- گرووپێکی سەر بە پارتی کرێکارانی کوردستان تەقاندنەوەی بۆڕییە نەوتیەکەی هەرێمی کوردستانی لە تورکیا لە ئەستۆ گرت.


📝 پرسەنامەی هاشم سەلیمی بۆ دەزگای چاپ و پەخشی سەردەم بە بۆنەی کۆچی دوایی شێرکۆ بێکەسەوە | 🏷 پۆل: بەڵگەنامەکان | زمانی بابەت: 🏳 کوردیی ناوەڕاست | 👁🗨\n☂ دەزگای چاپ و پەخشی سەردەم | 🏷 پۆل: پارت و رێکخراوەکان | زمانی بابەت: 🏳 کوردیی ناوەڕاست | 👁🗨\n👁 ئەم بابەتە 27,291 جار بینراوە\n102. 👁 فەرهەنگی زاراوەکانی فەلسەفە و زانستە کۆمەڵایەتییەکان\n103. 👁 فەرهەنگی سۆفیا\n104. 👁 فەرهەنگی شانۆ، ب1\n105. 👁 گفتوگۆ فەلسەفیەکان\n| کاتی ئافراندنی لاپەڕە: 20,421 چرکە!


زیادبوونی ناڕەزاییەکانی ناوەوە و پشێوی و نائارامیی ناوچەکە بوونەتە بارگرانی لەسەر قازانجی دەوڵەتی ئێران و بە دیاریکراویش، لەسەر شەرعیەتی یاسایی ڕژێمی مەلایی کە حوکمی تاران دەکات.\nناڕەزاییە ئابوورییەکان و زۆرداری و توندوتیژییە سیاسییەکان لە وڵاتەکەدا تەشەنەیان سەندووە. کاتێک ئەمانە لەگەڵ تووڕەییەکانی لوبنان و عێراق دژبە ڕەفتاری لوتبەرزانەی ئێران لەگەڵ دراوسێکانیدا یەکدەگرن، ئاماژەی ڕوون هەن کە ڕژێمەکە لە کێشەیەکی زۆر گەورەدایە؛ هەم لە ناوخۆ و هەم لە دەرەوە. ئەمە بەتەواوی مانای ئەوە نادات کە کۆماری ئیسلامی لە لێواری داڕوخاندایە، بەڵکو واتە شەرعیەتی یاسایی ڕژێمەکە لەژێر بارگرانیدایە، تا ئاستێک کە ئەو ناڕەزاییانەی هاووڵاتیان لە دەسەڵات زیاتردەکات کە ساڵی ٢٠٠٩ دەریانبڕی، کاتێک جووڵانەوەیەک بە ناوی ‘جووڵانەوەی سەوز’ لە دژی دووبارە هەڵبژاردنەوەی ئەحمەدی نەژاد دروستبوو.\nجووڵانەوەی سەوز بە مامەڵەیەکی توندوتیژانە کپکرایەوە، بەڵام دوای ئەوەی خۆپیشاندەران ڕێگەیان پێدرا بەئاشکرا و ئازادانە بۆ ماوەی چەند هەفتەیەک تووڕەییەکەیان دەربڕن. لەم ماوەیەدا هەر لە سەرەتای خۆپیشاندانەکەوە پشێوی کەوتە ناو سیستمی ئاسایشی ڕژێمەکە. هەروەها خۆپیشاندەران نەک تەنیا لەلایەن سەرکردە ئایینییە توندڕەوەکان بەڵکو لە لایەن سەرۆکی میانڕەو حەسەن ڕۆحانیشەوە ئاگادارکرانەوە کە نابێت هیچ پشێوییەک بنێنەوە کە لە قازانجی “دەسەڵاتدارە دوژمنەکان”ـدا بێت. ساڵی ٢٠٠٩، دابەشبوونی ئاشکرا لە نێوان میانڕەو و توندڕەوەکانی ناو ڕژێمەکەدا ڕوویدا، میانڕەوەکان پشتگیریی جووڵانەوەکەیان دەکرد و توندڕەوەکان دژی دەوەستانەوە. دوو کەسایەتیی ڕابەری جووڵانەوەکە؛ میر حوسەین موسەوی و مەهدی کەڕووبی، کێبڕکێیان دەکرد بۆ پێگەی سەرۆکایەتی و بوون بە بەشێکی گرنگ لە سیستمی بەڕێوەبردن، جگە لە بردنەوە.\nئەمجارە خۆپیشاندانەکانی دژبە ڕژێم لەناکاو دەستیانپێکرد و هاننەدراون، هەر بەتەنیا و بەبێ دەستێوەردانی هیچکەس و گرووپێکی سەر بە ڕژێمەوە. وەک هۆنگ کۆنگ و لوبنان و عێراق، جووڵانەوەکان خۆیان سەرکردەی خۆیانیان دیاریکرد. ئەمە دەکرێت خاڵی بەهێز و لاوازی جووڵانەوەکە بێت. لە لایەکەوە ئەوە بۆ حکوومەت زۆر قورس دەبێت کە سەرکردەکان بناسێتەوە و ئاساییان بکاتەوە. لەلایەکی دیکەشەوە، لەناکاوی خۆپیشاندانەکان ئەوە دەردەخەن کە ناڕێکخراوییان پێوە دیارە، ئەوەش گومان دەخاتە سەر توانای خۆپیشاندانەکان لە بەردەوامبوونیان بۆ ماوەیەکی درێژ.\nئێران بەئاشکرا هەوڵیداوە دەست بەسەر ژینگەی سیاسیی عێراق و لوبناندا بگرێت.\nجیاوازییەکی سەرەکیی دیکەی نێوان خۆپیشاندانەکانی ٢٠٠٩ و ٢٠١٩ ئەوەیە کە خۆپیشاندانەکانی ٢٠٠٩ لەلایەن سیاسییەکانەوە بۆ مەبەستە سیاسییەکانی خۆیان دەستیانپێکرد، بەتایبەتیش بەهۆی بڕیاری ڕژێمەکە بۆ ئامادەکاری لە هەڵبژاردنی سەرۆکایەتی لە قازانجی ئەو کاندیدەی کە دەیەوێت. ناڕەزایی سەرەکیی خۆپیشاندانەکان ئەوە بوو کە هەڵبژاردنەکان ساختەکارییان تێداکراوە و دەنگەکانیان بێسوود بوون. ساڵی ٢٠١٩، خۆپیشاندانەکان لە بنەڕەتدا بەهۆی ناڕەزاییە ئابوورییەکان دەستیانپێکرد و پاشان لەگەڵ بڕیاری حکومەت لە بەرزکردنەوەی نرخی بەنزین بە ڕێژەی لە سەدا ٥٠، ناڕەزاییە ئابوورییەکان لە پاش سەپاندنی سزاکان لەلایەن نووسینگەی ترەمپەوە زیادیان کرد، دوای دەرچوون لە ڕێککەوتنی ئەتۆمی لە مانگی مایسی ٢٠١٨ـدا و بڕیاری فشارخستنە سەر ئێران تاوەکو تاران ئاڕاستەکەی لەسەر چەکی ئەتۆمی و ئەو بابەتانەی پەیوەندییان پێوەی هەیە بگۆڕێت و دەستێوەردانەکانی لە ناو کاروبارەکانی ناوچەکە کۆنترۆڵ بکات. دووبارە سەپاندنی سزا بە سەر ئێراندا لەلایەن ئەمەریکاوە، ئابووریی ئێرانی بەرەو داڕمانی کاتی بردووە، لەگەڵ چوونەدەرەوەی کۆمپانیا سەرەکییەکان و پسپۆڕەکانی بواری نەوت لە ئێران. سەرچاوە یارمەتیدەرەکانی ئابووری تا بێت بەرەو کەمبوونەوە دەچن. چوونەدەرەوەی کۆمپانیاکان کاتێک ڕوویاندا کە نووسینگەی ترەمپ سزای لەسەر هەشت کۆمپانیا گەورەکەی کڕیاری نەوتی ئێران دانا، لە ناویشیاندا چین و هیندستان و تورکیا. پسپۆڕەکانی بواری نەوت لە بارەی خۆیانەوە وتیان: لە مانگی ئایاری ٢٠١٨ ناردنەدەرەوەی نەوتی ئێران لە ٢،٤٥ ملیۆن بەرمیل لە ڕۆژێکدا کەمیکرد (دوای سەپاندنی سزا بەسەریاندا) بۆ ٠،٢٦ ملیۆن بەرمیل لە ڕۆژێکدا لە ئۆکتۆبەری ٢٠١٩. بەمەش ئابووریی ئێرانی بەرەو کارەسات برد. لە دەرئەنجامدا، نرخی دراوی ئێرانی بەخێرایی دابەزی، بە ڕێژەی نافەڕمی ١٣٥ هەزار تمەن بۆ ١$، ئەوەش نیگەرانیی کۆمەڵگەی ئێرانی لەبەرانبەر دۆخی دارایی زیادکرد.\nئەو ڕاستییەی کە هیچ لایەنێکی سیاسی لە خۆپیشاندانەکانی ئەم دواییانەدا دژی سەرکردەی باڵا عەلی خامنەیی و حکوومەتی ڕۆحانی نین، ئەو وەڵامدانەوە خێرا و توندانەی ڕژێمەکە ڕووندەکاتەوە کە بوونە هۆی کوژرانی ژمارەیەکی زۆر خۆپیشاندەر و زیندانیکردنی سەدان و هەزارانی دیکە لە زۆرینەی ناوچەکانی وڵاتەکەدا.\nلەسەروو هەموو شتێکەوە، ئەو کاردانەوانە ئاماژەی سەرلێشێوانی ڕژێمەکەن، بەهۆی لەدەستدانی شەرعییەتی یاساییەوە. بەڵام مەسەلەکە پەیوەندیی بە وەڵامدانەوە توندەکانی وڵاتانی دراوسێشەوە هەیە، بەتایبەتی لوبنان و عێراق، کە ڕۆڵی گرنگیی دەرەکیان هەبووە.\nئەم وەڵامدانەوەیە ئەنجامی ڕاستەوخۆی ڕەفتاری لوتبەرزانەی ڕژێمی ئێرانییە کە بەئاشکرا هەوڵیدا دەست بەسەر ژینگەی سیاسیی هەردوو وڵاتدا بگرێت. لەڕێی حیزبوڵڵاوە هەوڵیداوە ئەوە لە لوبناندا بکات، کە لە ڕووی دارایی و سەربازیشەوە پشت بە ئێران دەبەستێت. ئێستا لە لوبناندا حیزبوڵڵا بووەتە هێزێکی سیاسیی بەهێز، بەهۆی بنەما بەهێزەکانی و سەکردە کاریزماکەی، حەسەن نەسروڵڵا و بەتوانایی لە هەڵخەڵەتاندنی لایەنە سیاسییەکانی لوبنان. سەرۆکە مەسیحییەکەی لوبنان، میشێل عەون، هاوپەیمانی حیزبوڵڵایە و بە پشتگیریی حزبوڵڵا لەو پێگەیەدا ماوەتەوە. سەرۆکوەزیرانە سوننەکەشی، سەعد حەریری، وێڕای پاڵپشتیی حیزبوڵڵا، ناچارکراوە دەست لەکار بکێشێتەوە. داواکاریی بۆ دەستلەکارکێشانەی سەرۆک عەون، تەوژمێکی لە دوای خۆیەوە کۆکردووەتەوە. ئەگەر حیزبوڵڵا لە ناو پێکهاتەکانی شیعەدا متمانە لەدەست بدات، وەک ئەوەی ئێستا وا دیارە، ئەوکات ئێران کاریگەرییەکانی لە لوبنان لەدەست دەدات، کە لە ڕووبەڕووبوونەوەی ئیسرائیل و پشتگیریکردنی ڕژێمی ئەسەد لە سووریا، زۆر گرنگە.\nلە شەڕی خوێناویی نێوان عێراق و ئێرانەوە لە ساڵانی ١٩٨٠-١٩٨٨، ئێران زۆر بەگرنگییەوە دەڕوانێتە عێراق، ئەویش بەهۆی ئاسایشەکەیەوە. بوونی ڕژێمێک کە بتوانرێت چاودێری بکرێت، لە بەغداد گرنگە بۆ ڕێگریکردن لە دووبارەبوونەوەی شەڕێکی هەشت ساڵە کە بووە هۆی مردنی ملیۆنێک ئێرانی. تاران هێزەکانی حەشدی شەعبی، کە کۆمەڵەیەکی پارێزەری سەر بە میلیشیای شیعەن و لە سەرەتادا بۆ شەڕی دژی داعش دروستبوون، و سەرکردە و حزبە سیاسییە جیاوازەکانی شیعەی بەکارهێناوە، کە پەیوەندییەکی درێژخایەنیان لەگەڵ ئێران هەیە و مێژووەکەی دەگەڕێتەوە بۆ سەردەمی دەسەڵاتی سەددام، بۆ کۆنترۆڵکردنی ڕێڕەوی سیاسیی عێراق. تەنانەت دانانی سەرۆکوەزیرانی عێراق عادل عەبدولمەهدی بەهۆی پشتگیریی ئێرانەوە بوون.\nئەم ستراتیجە ئاشکرایە بۆ کۆنترۆڵکردنی ڕێڕەوی سیاسیی عێراق و هەروەها پشتبەستنی ئابووریی عێراق، بەتایبەتی شیعەکانی باشوور، بە ئێران لە ناوچە بازرگانی و حەجی ئایینی و پرۆژە گەشەسەندووەکان، بێزاری و ناڕەزاییەکی زۆری لە عێراق دروستکردووە؛ وا دیارە لە کۆتاییدا تەقیوەتەوە. خۆپیشاندەرە مەزهەبییەکانی شیعە و سوننە، بە گۆرانی و هاوارەوە دروشمیان دژی ئێران وتووە و داوای سەربەخۆیی عێراقییان کردووە لە کاریگەرییەکانی ئێران. هەندێک لە گەورەترین و مەترسیدارترین خۆپیشاندانەکان دژی حکوومەتی عێراقی ژێر دەسەڵاتی شیعە و دژی ئێران، لەو شار و شارۆچکانەی باشووری عێراق ڕوویاندا کە زۆرینەیان شیعەن. ئەمە ئاماژە بە وەرسووڕانێکی گرنگ دەدات. خۆپیشاندەرە شیعەکان هێرشیان کردە سەر کونسوڵخانەی ئێران لە شاری کەربەلا و ئاڵای ئێرانیان داگرت و دڕاندیان پێش ئەوەی لەلایەن هێزەکانەوە بڵاوەیان پێبکرێت و چەند کوژراوێکی لێبکەوێتەوە.\nئەم خۆپیشاندانانە وای لە ڕابەری باڵای ئێران، خامنەیی کردووە کە سەرکۆنەی “لایەنە بیانییەکان” بکات لەهەمبەر سەرهەڵدانی ئەم خۆپیشاندانانە. تاران خاوەنی چەندین ئامڕازە کە دەتوانێت بەکاریان بهێنێت بۆ ڕێگریکردن لە گۆڕانە ڕادیکاڵییەکان لە عێراق، لەگەڵیشیدا میلیشیای شیعە کە لەلایەن حەشدی شەعبییەوە ڕاهێنانیان پێکراوە. ڕۆیشتنی ئەم میلیشیایانە بۆ سەرکوتکردنی خۆپیشاندانەکان کاریگەریی خراپی کردە سەر پشتگیریی عێراق بۆ ئێران. ئەوە بووەتە هۆی دروستبوونی ناکۆکی لەنێوان حەشدی شەعبی و هێزە نوێیەکانی گەل، هەروەها بووە هۆی کوژرانی ژمارەیەکی زۆر لە هێزی گەل لەلایەن قەناسبەدەستەکانی حەشدی شەعبییەوە. بەکارهێنانی هێز، زیانی زیاتری بە ناوبانگی ئێران گەیاند، وەک لە دانیشتووانی عێراق و پێکهاتەی شیعە.\nزیادبوونی ناڕەزاییەکانی دژی ئێران لە لوبنان و عێراق، کە هەردووکیان بۆ تاران گرنگن، ئەوە دەردەخات کە چیتر هێندە ئاسان نییە بۆ ئێران کاریگەرییە سیاسی و سەربازییەکانی لە ڕۆهەڵاتی ناوەڕاست گەشە پێبدات و تەنانەت بشیهێڵێتەوە. پەیوەندییە دوولایەنییەکانی لەگەڵ ڕووسیا و تورکیا و بەردەوامیی ئیسرائیل لە بەئامانجکردنی بنکە سەربازییەکانی هاوپەیمانانی ئێران، تاران تووشی بژاردەی قورس دەکاتەوە لە سووریا. زیادبوونی ناڕەزاییەکانی ناوەوە و پشێوی و نائارامی ناوچەکە بوونەتە بارگرانی لەسەر قازانجی دەوڵەتی ئێران و بە دیاریکراویش، لەسەر شەرعیەتی یاسایی ڕژێمی مەلایی کە حوکمی تاران دەکات، کە ماوەیەکی زۆرە تووشی نەهاتووە. ئەگەر بەردەوام بم، ئەم ئاڕاستانە دەکرێت ئاماژە بە گۆڕانێکی گرنگ بدەن لە هاوسەنگی هێزەکان لە ڕۆژهەڵاتی ناوەڕاستدا تا ئاستی زیانگەیاندن بە پێگەی ئێران لە ناوچەکەدا.


ئه‌ردۆغان: مه‌نجه‌ڵ سه‌رقاپی خۆی دۆزییه‌وه\nره‌جه‌ب ته‌یب ئه‌ردۆغان، سه‌رۆک كۆماری توركیا\nسه‌رۆك كۆماری توركیا ره‌خنه‌ی توندی له هاوپه‌یمانیی نێوان پارتی گه‌لی كۆماری (جه‌هه‌په) و پارتی دیموکراتی گه‌لان (هه‌ده‌په) بۆ هەڵبژاردنی شارەوانییەکانی تورکیا گرت و بە توانجەوە رایگەیاند: مه‌نجه‌ڵ سه‌رقاپی خۆی دۆزییه‌وه.\nله میانی به‌شداریكردنی له هەڵمەتی پڕوپاگەندەی حزبەکەی بۆ هەڵبژارادنی شارەوانییەکان، كه له ناوچەی یه‌نی مه‌هه‌له بەڕێوەچوو، ره‌جه‌ب ته‌یب ئه‌ردۆغان، سه‌رۆک كۆماری توركیا له وتارێكدا ره‌خنه‌ی توندی له كه‌مال كلیچدار ئۆغڵۆ سه‌رۆكی جه‌هه‌په گرت و رایگه‌یاند: "مه‌نجه‌ڵ سه‌رقاپی خۆی دۆزییه‌وه، كاك كه‌مال-یش هه‌ر وه‌ك خۆی كه‌سێكی له گه‌وره‌شاره‌وانی دۆزیه‌وه،سه‌رۆكی گشتیی جه‌هه‌په كه 9 هه‌لبژاردنی دۆڕاندوه، بۆ گه‌وره شاره‌وانی ئه‌نقه‌ره كه‌سێكی كاندید كردووه كه وه‌ك خۆی كه هه‌میشه شكست ده‌هێنێت".\nوتیشی: "لە رۆژهەڵات جوداخواز لە رۆژئاوا ئەتاتورکچی لە ئەنقەرە وڵاتپاریز، هاوپەیمانێتیەکی بۆقلەمون-یان ئەنجامداوە کە دەچێتە هەموو شیوەیەکەوە. ئه‌و كه‌سه‌ی به‌رله هه‌ڵبژاردن ده‌رگای جه‌هه‌په‌ی جێنه‌ده‌هێشت و دواتر ده‌ستی له‌كاركێشایه‌وه و له كاری فێڵبازییه‌وه تێوه‌گلا، دیسانه‌وه به گوتنی 'ئه‌وه كاندیدمان' به‌سه‌ر ئه‌نقه‌رەیاندا سه‌پاند. ته‌نها به‌وه‌شه‌وه نه‌وه‌ستان، باوه‌شیان بۆ باڵی سیاسیی رێكخراوی جوداخوازیش كرده‌وه، ئه‌وانه‌یشیان خسته ناو هاوپه‌یمانییه‌تەكه‌یان كه دژن، له‌ڕێلاده‌رن و دژایه‌تی بانگ و ئاڵا ده‌كه‌ن".\nسه‌رۆك كۆماری توركیا وتیشی: "كاك كه‌مال ئێوه له‌گه‌ڵ دوژمنانی ئه‌م بانگه‌دا به‌یه‌كه‌وه‌ن. خاتوو مه‌رال ئێوه‌ش له‌گه‌ڵ دوژمنانی ئه‌م بانگه به‌یه‌كه‌وه‌ن. پێویست ناكات ناوی هه‌ده‌په بهێنم. نیگه‌رانم له‌وه‌ی سه‌عاده‌ت-یش له‌گه‌ڵ ئه‌واندایه".\nبڕیاره له 31ی ئازاری 2019، هەڵبژاردنی شارەوانیەكانی باكووری كوردستان و توركیا بەڕێوە بچێت و یەك ملیۆن هاوڵاتی خۆیان بۆ شارەوانیەكان كاندید كردوە، هەریەكە لە هەدەپە و پارته‌كه‌ی ئه‌ردۆغان دەیانەوێت زۆرترین شارەوانی بەدەست بهێنن.\nهەڵبژاردنی شارەوانی و موختارەكانی توركیا بە هەڵبژاردنی هەرێمەكان ناودەبرێت و گرنگیەكی گەورەی هەیە بۆ ناوخۆی توركیا، ئەمەش نەخشەی سیاسی باكوری كوردستان و توركیا دەگۆرێت بەو پێییەی كە ئاكەپە و هەدەپە دەیانەوێت زۆرترین دەنگ بەدەست بهێنن.\nلە ساڵی 2014 كورد لە رێگەی پارتی ئاشتی و دیموكراتییەوە كە ئێستا هەدەپە درێژە پێدەرییەتی بەشداری لە هەڵبژاردنەكانی توركیادا كردو توانی 102 شارەوانی كە 11 یان لە ناو جەرگەی شارەگەورەكان بوو بەدەست بهێنێت و پێدەچێت لە هەڵبژاردنی ئەم سالیشَدا زۆرترین شارەوانی لە شارە كوردییەكان بەدەست بهێنێت.\nوەزیری دەرەوەی ئێران: زیادبوونی هێزی سەربازی ئەمەریکا لە ڕۆژهەڵاتی ناوەڕاست مەترسیدارە بۆسەر ئاشتی


نەتەوە یەکگرتووەکان و گفتوگۆی ئاشتی یەمەنییەکان\nی مانگی نۆ ٠٨, ٢٠١٨\nنوێنەری تایبەتی نەتەوە یەکگرتووەکان بۆ یەمەن هەوڵدەدات سەختی شکستی دەستپێکردنی گفتگۆی ئاشتی کەمبکاتەوە و ئەمڕۆ شەممە ڕایگەیاند لەم چەند ڕۆژەدا دەگەڕێتەوە بۆ یەمەن لەپێناو نوێکردنەوەی هەوڵەکانی بۆ دانانی وادەیەکی دیکەی گفتوگۆ.\nئەو شاندەی حکومەت کە لەلایەن کۆمەڵگەی نێو نەتەوەییەوە ناسێنراوە گەیشتونەتە جنێڤ بۆ سازکردنی گفتوگۆ، کە وابڕایاربوو دەبوایە پێنج شەممە سازبکرایە، بەڵام سەرهەڵاداوە حوسییەکان کە لەلایەن ئێرانەوە پشتیوانی دەکرێن باسیان لەوە نەکردووە کە نایانەوێت بێن بۆ جنێڤ، بەڵکو ئەوان پتر باسیان لەزامنکردن و سەلامەتی گەڕانەوەیان کردووە.\nوا چاوەڕەوان دەکرا سەرهەڵداوە حوسییەکانی یەمەن بۆ گفتوگۆی ئاشتی کە بە سەرپەرشتی و پێشنیاری نەتەوە یەکگرتووەکانە بڕۆن بۆ جنێڤ لە گەڵ حکومەتی ئەو وڵاتە کۆببنەوە، هێشتا لە سەنعای پایتەختن کە واپێودەچێت ئەگەر بڕۆن رێگەیان پێنەدرێت بگەرێنەوە.\nحوسییەکان کە یەکێکن لە هێزە چەکدارە بەهێزەکان و لەگەڵ حکومەتەکەی وڵاتەکەدا لەشەڕدان، ئەو حکومەتەی کە لەلایەن عەرەبستانی سعودییەوە پشتیوانی دەکرێن، حوسییەکان بەمدواییانە رەتیانکردەوە کە سەنعای پایتەخت چۆڵبکەن یان بیدەن بەدەستەوە کە لەژێر دەسەڵاتی ئەو سەرهەڵداوانەدایە تەنها مەگەر لەڕێگەی مەرجە بنەڕەتییەکانی نەتەوە یەکگرتووەکانەوە بێت کە ئەوەش دەگرێتەوە بە سەلامەتی بڕۆن بۆ جنێڤ و لەوسەریشەوە بەبێ کێشە زامنی گەڕانەوە بکەن.\nڕاوێژکاری نەتەوە یەکگرتووەکان گوتبووی حوسییەکان ترسیان هەیە لەدووبارەبوونەوەی ئەو بەسەرهاتەی ساڵی 2016 کاتێک لەماوەی 108 ڕۆژی گفتوگۆکردندا لە وڵاتی کوەیت دەرئەنجام شکستی هێناو شاندەکەشیان بەهۆی بۆردومانە فڕۆکەکانەوە لە عەمان بۆماوەی سێ مانگ گیریان خوارد.


لە سلێمانی جۆرێكی گۆشت بەهۆی مەترسی گواستنەوەی نەخۆشی قەدەغە دەكرێت – تۆڕی میدیایی خەڵک\n2019/05/04 - 4:11 PM\nبەهۆی سەربڕینیان لە شەقام و كۆڵانەكان و بەدەر لە ڕێنماییە ڤێترنەری و تەندروستیەكان، لیژنە هاوبەشەكانی قائیمقامیەتی سلێمانی دەست بەسەر بڕێك گۆشتی سووردا دەگرن، كە گۆشتەكە مەترسی گواستنەوەی نەخۆشیە مرۆڤ و ئاژەڵیەكانی لێدەكرێت.\nلیژنە هاوبەشەكانی قائیمقامیەتی سلێمانی لە ڕاگەیەنراوێكدا، كە وێنەیەكی بۆ (خەڵك) نێردراوە ڕایگەیاندووە، لەدوو ڕۆژی ڕابردوودا، لەلایەن لیژنەی دووی سەر بە لیژنە هاوبەشەكانی قائیمقامیەتی سلێمانی، دەست بەسەر چەند ئاژەڵێكی سەربڕاودا گیراوە، كە خاوەنەكانیان بەدەر لە ڕێنماییە ڤێتێرنەری و تەندروستیەكان سەریان دەبڕن و لە شەقام و شاڕێكان بەهاووڵاتیانی دەفرۆشن.\nئاماژەی بەوەشكردووە، پێشتر و چەند جارێك ئەو گۆشتفرۆشانە ئاگاداركراونەتەوە، كە ئاژەڵەكانیان ببەن بۆ كوشتارگەی سلێمانی لەپاش پشكنین و دڵنیابوونەوە ئاژەڵەكانیان سەربڕن، بەپێچەوانەوە لیژنەكانی قائیمقامیەت ڕێگری لەو گۆشتفرۆشانە دەكات لەماڵەوە یان لە شەقام و كۆڵانەكان ئاژەڵ سەردەبڕن.\nڕاشیگەیاندووە، ئەو ئاژەڵانەی لەسەر شەقام و شاڕێكاندا دەفرۆشرێت، پشكنینان بۆ ئەنجام نەدراوە و دوور لە ڕێنماییەكانیان سەردەبڕێن، هەروەها گۆشتەكەی گومانی گواستنەوەی نەخۆشییە هاوبەشەكانی نێوان مرۆڤ و ئاژەڵی لێدەكرێت، كە مەترسی بۆ سەر تەندروستی بەكارهێنەرانی دروست دەكات.\nئاشكراشی كردووە، بەفەرمانی قائیمقامی سلێمانی، ئاژەڵە سەربڕاوەكان ڕادەستی بەڕێوەبەرایەتی ڤێتێرنەری سلێمانی كرا و ئەو ئامێر و ئەو كەلوپەلانەی بۆ كاری گۆشتفرۆشتن بەكاردەهێنرێت لەلایەن لیژنەی لەناوبردنەوە لەناوچەی تانجەرۆی شاری سلێمانی لەناودەبرێت.\nگۆشتی ئاژەڵی نەخۆشگۆشتی سورلیژنە هاوبەشەكانی قائیمقامیەتی سلێمانی\nكوردێك بووە بڕیاردەری دارایی\nسەرۆك و جێگر و بڕیاردەری چەند لیژنەیەكی پەڕلەمان هەڵبژێردران\nلەسەر ڕێگای دەربەندیخان 3 ئۆتۆمبێل بەیەكیاندا دا


زارا مایەی شانازی گەلێک\n 86 : ئێستا له‌سه‌ر هێل\nلەماوەی رۆژانی رابردوو بابەتی حوکمی ناعادیلانە و خۆ رادەستکردنی زارا محەممەدی کچە کوردی تێکۆشەری بەستێنی خەباتی مەدەنی و فەرهەنگی لەسەردێری باس و پرس و راوێژەکان دابووە و بەباری ئەرێنی و نەرێنی قسەی لەسەر کراوەوئەکرێ.\nجوڵانەوەی رزگاریخوازانەی نەتەوەیی پێکهاتەیکە لە سەرجەم تێکۆشەرانی ناوخۆ و ناو لایەنە سیاسیەکان و دەروەی وەڵات و خەبات و،زەحمەتی هەمو ئەو بەشانە ئەتوانی زامنی خێراتر کردنی بەکام گەیشتنی پرسی کورد بێ و هەموو ئاستەکان گرینگ و بایەخی خۆیان هەیە و دەتوانم بلێم تەواوکەری یەکدین.\nلەناو هەر کام لەو بەشانەش کەس یان کەسانێک هەن کە تێکۆشان و خەباتی لێبراوانەیان ئەبێتە جێگەی سەرنج ومایەی شانازی هەموو لاییک. بێگومان زارا محەممەدی یەکیک لەو هەڵسووراوانە ناوخۆیە کە توانی ناوی خۆی بخاتە ناودەفتەری تێکۆشەرانی،ناوداری ناو بزووتنەوەێ رزگاریخوازانە،و،مافخوازانەی نەتەوەی کورد. زارا لەئاکامی تێگەیشتیکی بالای نەتەوەیێ وبەزانینی بایەخی لەرادەبەردەی زمانی دایکی وەک بنەما وبنچینەیکی ئەساسی لە شوناسی نەتەوەیی هەموو هێز و توانای خۆی بۆ پێش خستن و سەرخستنی زمانی کوردی بە شێوەییک خۆبەخشانە وبە بێ چاوەروانی لە رێگەی کردنەوەێ خولی فێرکاری زمانی دایکی خستە گەر و لەو پێناوەدا وێرای هەمووسەختیەکانی ئەو هەنگاوە بە نرخە فشارەکانی دەسەلاتی رەش ودیکتاتوری ئاخوندیش نەیتوانی پاشگەزی بکاتەوە و وای لێ بکات واز لەفێرکردنی زمانی دایکی بێنێ.\nبەلام زارا بوچی ئەوەندە لە لایەن رژیمی ئاخوندی کەوتە بەر رەق و کینە و ئەو حوکمە ناعادیلانەیەی بەسەردا سەپێندرا کە تەنانەت بەناو، لە یاسای بنەڕەتی سیستم دا لەچوارچیوەری مادەکانی 15و 19 دا ئاماژەی پێکراوە؟ ئەو دەسەلاتە نگریسە هەموو هەوڵێک لەو چەشنە بە مەترسیەکی گەورە بو سەر ئەمن وئاسایشی نەتەوەیی و مانەوەی حوکمەکەی ئەزانێ و تا ئەو،جیگەیەی بوی بکرێ بەربەست درووست دەکات لەهەمبەر پێش خستنی پرسی لەم جۆرە کە دەرخەری بوونی شوناسی جوراوجۆر و،جیاواز لەشوناسی نەتەوەی بالادەست بێ.\nبەلام بۆچی لەناو هەموو تێکۆشەرانی ئەو بەستێنە پرسی روبەرووبونەوەی،دەسەلات لەگەڵ زارا بە شێوەییکی دڕندانەتر بوو و ئەوەی کە بەتایبەتی زارا کراوەتە ئامانج ئەگەریتەوە بو ئەوهەستە پاک ووشیارییە باڵا،نەتەوەییەی لەناو کەسایەتی زارا دا بوونی هەیە. زارا گەیشتوتەوە ئەو ئاستە لە بەرپرسیارەتی نەتەوەیی کە پێش خستنی بنچینەکانی نەتەوە بە ئەرکێکی ئەخلاقی ئەبینێ و لەپێناویان،دا خۆی ئەئەرکدار ئەزانێ کە بەهەموو توانایەوە بو پاراستنیان تێبکۆشێ. ئەو هەستە ئەخلاقیە ئەوەندەی تر دەسەلات توشی فوبیا کرد و لەهەر رێگەیک وە هاندان بو،جێهێشتنی وەلات لەلایەن زارا یان کۆتایی هێنان ویستی ئەو دەنگە کپ بکات، بەلام تێیدا سەرکەوتوو نەبوو .\nتەنانەت شێوەی خۆی بەدەستەوەدانی زارا بە گرتووخانە گریدراوی ئەو هوشیاریە نەتەوەییە بەرزەیە کە پێی ڕاهاتووە. رەنگ بێ بوتری ئەیتوانی وەلات بەجێ بێلێ بەلام بو زارا رزگاری خود لەشەرێکی وەها دا لەبرانبەر دەسەلاتی ئاخودی بێ واتایە. دەسەلات ویستی کەرامەتی نەتەوە لە رێگەی پێ مل کردن و تەسلیمی بوونی زارا بشکێنی و لەوەها شەرێکدابوو زارا بەوپەری سەربەرزی و بەپێیەکانی خۆی بەرەو پیری ئەو حوکمە ناعادیلانەیە رویی تا هەم بیسەلمێنی کە ئەو رژیمە تا چ ئاستێک درندە و، جنیایەتکارە تەنانەت بچووکترین مافە سەرەتاییەکانیش بە کورد رەوا نابینێ و هەم وشیاری نەتەوەیی و ئیرادە و ورەی پوولایینی کچی کورد نیشانی حکوومەت بدات.\nلەکۆتاییدا پیویستە هەموومان پاڵپشتی زارا محەممەدی بین و بە بیانووی جۆراوجۆری نابەجێ فیداکارییەکانی کەم نەکەینەوە و ناڕاستەوخۆ ئاو،نەکەینە ناو ئاشی دوژمنانی نەتەوەکەمان.\n# قور بەسەر ئەو دوژمنەی هیوای بە بەندیخانەیە\nڕێکه‌وت: 2022-01-14 19:15:14\nTITLE/زارا مایەی شانازی گەلێک\nزارا ** مایەی ** زارا مایەی ** شانازی ** زارا شانازی ** مایەی شانازی ** زارا مایەی شانازی ** گەلێک ** زارا گەلێک ** مایەی گەلێک ** زارا مایەی گەلێک ** شانازی گەلێک ** زارا شانازی گەلێک ** مایەی شانازی گەلێک ** زارا مایەی شانازی گەلێک **


''ته‌مه‌نه جیاوازه‌كان تووشی شه‌قیقه ده‌بن و ته‌مه‌نێكی دیاریكراو بۆ نه‌خۆشییه‌كه نییه"\n:: PM:06:31:19/11/2020 \nله چاوپێكه‌وتنێكی ''وشه'' له‌گه‌ڵ د. ئه‌حمه‌د وه‌دیع، پسپۆڕی نه‌شته‌رگه‌ری مێشك و ده‌مار زانیاری ته‌واو له‌باره‌ی نه‌خۆشی شه‌قیقه ده‌خاته روو، نه‌خۆشی شه‌قیقه چییه؟، له چ ته‌مه‌نێكدا سه‌رهه‌ڵده‌دات؟، له درێژه‌ی بابه‌ته‌كه ته‌واوی نیشانه و هۆكاره‌كانی تووشبوون و چاره‌سه‌ری ده‌خاته ڕوو.\nنه‌خۆشی شه‌قیقه چییه؟\nشه‌قیقه یه‌كێكه له‌و نه‌خۆشییه باوانه‌ی كه خه‌ڵك گیرۆده‌ی بوون، بریتییه له سه‌رئێشه‌ی درێژخایه‌ن كه ناو به ناو سه‌ر هه‌ڵ ده‌دات و به‌زۆری یه‌ك لای سه‌ر ده‌گرێته‌وه و ده‌بێته هۆی ئازارێكی تووندیان، ڕه‌نگه دڵ تێكهه‌ڵاتن و ڕشانه‌وه‌ی له‌گه‌ڵدا بێت\nنه‌خۆشیی شه‌قیقه له چ ته‌مه‌نێك زیاتر بوونی هه‌یه؟\nهه‌موو ته‌مه‌نێك دووچاری نه‌خۆشی شه‌قیقه ده‌بێته‌وه و ئه‌گه‌ری تووشبوونی به‌و نه‌خۆشییه هه‌یه، ته‌مه‌نێكی دیاریكراو بۆ شه‌قیقه نییه و ته‌مه‌نه جیاوازه‌كان تووشی ئه‌م نه‌خۆشییه درێژخایه‌نه ده‌بن، به‌ڵام پزیشكان ده‌ڵێن، زیاترین كه‌س تووشی بووبێت ته‌مه‌نی 30 ساڵ بووه.\nنیشانه‌كان تووشبوون به شه‌قیقه چین؟\nپێش ده‌ركه‌وتنی نیشانه‌كانی شه‌قیقه حاڵه‌تێك هه‌یه پێی ده‌گوترێ ئورا ''aura''، ئه‌م حاڵه‌ته له 20 خوله‌ك بۆ سه‌عاتێك ده‌خایه‌نێت، كه تێیدا بینایی چاو نامێنێ و ده‌ست و قاچ و رووخسار سڕ ده‌بن، به‌شێوه‌یه‌ك وه‌ك بێداچوونی ده‌رزییه‌ك پێیاندا، "به‌ڵام ته‌نیا یه‌ك لای كه‌سه‌كه''، هه‌ندێك جاریش بیستنی نامێنێ و جووڵه‌ی بێ كۆنترۆڵ ئه‌نجام ده‌دات، دواتر نیشانه سه‌ره‌كییه‌كان ده‌ست پێ ده‌كه‌ن، وه‌ك ئێشی لایه‌كی سه‌ر و ڕشانه‌وه و تێكچوونی بینین.\nچاره‌سه‌ی شه‌قیقه چییه؟\nنه‌خۆشی شه‌قیقه نه‌خۆشییه‌كی درێژخایه‌نه چاره‌سه‌رێكی كۆتایی نییه، چونكه وه‌ك شه‌پۆل دێ و ده‌ڕوات، بۆیه ئه‌وكاته نه‌خۆش ده‌بێ له‌كاتی هاتنی ئه‌و شه‌پۆله ئازاره، ده‌رمان بخوات بۆ ئه‌وه‌ی ئازاره‌كه‌ی كه‌م بكاته‌وه، به‌ڵام جگه له ده‌رمانیش خۆشۆردن به ئاوی گه‌رم چاره‌سه‌رێكی كاتی باشه بۆ نه‌خۆشییه‌كه، هه‌روه‌ها له‌كاتی هاتنی شه‌پۆلی ئازاری شه‌قیقه پێویسته بچیته شوێنێكی ئارام و هێمن كه ژاوه‌ژاوی نه‌بێ، تا ئازاره‌كه‌ت كه‌م ده‌كاته‌وه، چونكه ژاوه‌ژاو ئازاری شه‌قیقه زیاد ده‌كات و مه‌ترسی هه‌یه بۆ مێشك.\nخاڵه‌كانی خۆپاراستن له شه‌قیقه؟\nسه‌ره‌كیترین خاله‌كانی خۆپارێزی له‌م نه‌خۆشییه درێژخایه‌نه ئه‌مانه‌ن، خۆت دووربێخه‌وه له ده‌نگی به‌رز و ڕووناكی به‌هێز، له خواردنی شۆكۆڵاته و قاوه و خواردنه‌وه كحوولییه‌كان و په‌نیر، ئه‌گه‌ر حه‌بی دژ به دووگیانبوون به‌كاردێنی لێی دوور بكه‌وه و بیگۆڕه به ڕێگایه‌كی تر بۆ نه‌هێشتنی دووگیانبوون، به هه‌موو شێوه‌یه‌ك خۆت به‌دوور بگره له كه‌شوهه‌وایه‌كی گه‌رم و ته‌ماویی، به‌مشێوه‌یه ده‌توانی خۆت بپارێزی له‌و نه‌خۆشییه.


ئه‌ردۆغان به ساخته‌چی ده‌رچوو، لێکۆڵینه‌وه‌کان ده‌ستیپێکردووه | Rwmal | ڕووماڵ\nده‌ستپێك هه‌واڵی جیهانی ئه‌ردۆغان به ساخته‌چی ده‌رچوو، لێکۆڵینه‌وه‌کان ده‌ستیپێکردووه\nئه‌ردۆغان به ساخته‌چی ده‌رچوو، لێکۆڵینه‌وه‌کان ده‌ستیپێکردووه\nڕه‌نگه ئه‌مه پاش بومه‌له‌رزه سیاسییه‌که‌ی ئه‌سته‌نبووڵ، گه‌وره‌ترین لێدانی سیاسی له په‌یکه‌ری ڕه‌جه‌ب ته‌یب ئه‌ردۆغان بێت و چاره‌نووسی بۆ داهاتووی تورکیا ڕووبه‌ڕووی کۆمه‌ڵه پرسیارێک بکاته‌وه.\nئه‌م ڕۆژانه ئه‌ردۆغان له بارودۆخێکی گونجاودا نییه، له هه‌ڵبژاردنه‌کانی شاره‌وانییه‌کانی تورکیا و سه‌ره‌ڕای دووباره‌کردنه‌وه‌ی هه‌ڵبژاردنه‌کان له گه‌وره شاری ئه‌سته‌نبووڵ، ئاکه‌په تووشی شکستێکی گه‌وره له مێژووی چه‌ندین ساڵه‌ی دسه‌ڵاتدارێتی ئه‌م وڵاته بووه، تورکیای له شه‌ڕێکی بێ هۆ له دژی کوردانی ڕۆژئاوا سه‌رقاڵ کردووه، لای ئه‌مریکاوه چه‌ندان بایه‌خی نه‌ماوه و بیانوو بۆ کڕینی ئێس 400 ی ڕووسیا ده‌هێنێته‌وه، له گه‌ڵ وڵاتانی عه‌ره‌بی به تایبه‌ت سه‌عوودیا چیدی ئه‌و هاوپه‌یمانییه‌ی جاران له نێوانیان نه‌ماوه و کۆمه‌ڵه هۆکارێکی دیکه که گوزارشت له‌وه ده‌کات سه‌رۆک کۆماری تورکیا و پارته‌که‌ی ڕه‌نگه له دوایین قۆناغه‌کانی حوکمڕانی ئه‌م وڵاته‌دا بن.\nبه پێی یه‌کێک له بڕگه‌کانی ده‌ستووری تورکیا، ئه‌و که‌سه‌ی که ویستی کاندیدبوونی بۆ پۆستی سه‌رۆکایه‌تی کۆماری ئه‌م وڵاته هه‌یه ده‌بێت ته‌مه‌نی که‌متر له 40 ساڵ نه‌بێت و بڕوانامه‌ی خوێندنی باڵای هه‌بێت، ئه‌و بڕوانامه‌ش ده‌بێت له زانکۆ وه‌رگیرابێت نه‌ک له په‌یمانگاکان، وا دیاره ئه‌ردۆغان له په‌یمانگا وه‌ریگرتووه و باسیشی نه‌کردووه.\nئێستا ئه‌ردۆغان به‌وه تۆمه‌تباره که بڕوانامه‌ی ساخته‌ی بۆ هه‌ڵبژاردنه‌کانی سه‌رۆکایه‌تی تورکیا به‌کار هێناوه و ئه‌مه‌ش بووه‌ته بیانوویه‌ک که یه‌کێتی دادنووسانی ئه‌م وڵاته لێکۆڵینه‌وه‌کانیان بۆ ڕوونکردنه‌وه‌ی ده‌ستپێکردووه.\nئه‌مه‌ش ڕه‌نگه ته‌قینه‌وه‌یه‌کی دیکه‌ی سیاسی له پاش شکسته گه‌وره‌که‌ی ئه‌سته‌نبووڵ بێت که کورسی ده‌سه‌ڵاتی ئه‌ردۆغانی له ئاستی ناوخۆدا هه‌ژاندووه، ئێستا دۆسیه‌ی ساخته‌کارییه‌که‌ی ئه‌ردۆغان له لایه‌ن نه‌جلا ئه‌کجۆن له دادگای ئه‌سته‌نبووڵ بۆ لێژنه‌ی په‌روه‌رده نێردراوه تا زیاتر ڕوون ببێته‌وه که ناوبراو له کاتی خۆپاڵاوتن بۆ هه‌ڵبژاردنه‌کانی ساڵی 2014 چۆن بڕوانامه‌ی ساخته‌ی پێشکه‌ش کردووه./.


کوردستان – پەڕە 218 – زاگرۆس پۆست\nماڵەوە / کوردستان (پەڕە 218)\nكەیومەرس مەنسووری کوڕی حسەین كە ماوەیەكی زۆرە تووشی نەخۆشیەکی کوشندە بووە، ئێستاكە پاش بڵاوبوونەوەی هەواڵێك راگەیەندراوە كە ناوبراو تووشی كەمبوونی خوێن هاتووە‌و بە خێرایی پێویستی بە خوێن لە جۆری +o هەیە. شۆخان محەممەد هاوسەری رۆژنامەنووس كەیومەرس مەنسووری رایگەیاندووە، لە شەوی رابردوو كەیومەرس تووشی بەربوونەوەی خوێن بووە‌و ئێستاكە تەندروستیی لە مەترسیدایە. ناوبراو ئاماژەی بەوەدا، پزیشكەكان داوای خوێنیان كردووە‌و هاوكات وتیشی، پزیشكەكان رایانگەیاندووە، …\nگیان لەدەستدانی سێ كرێكاریی ئێرانیی لە هەولێر\nلە ئاكامی كەڵك وەرگرتن لە خەڵووز لە ژووری خەوتنەكەیان‌و بۆ خۆگەرمكردنەوەی شوێنی حەوانەوەیان، سێ كرێكاریی ئێرانیی لە شاری هەولێر گیانیان لەدەستدا. وتەبێژی پۆلیسی هەولێر ئاماژەی بەوەدا، شەوی رابردوو سێ كرێكاریی ئێرانیی كە لە پرۆژەی نیشتەجێبوونی دەشتی بەهەشت لە هەولێر سەرقاڵی كاركردن بوون، بە هۆی بەكارهێنانی خەڵووز بۆ گەرمكردنەوەی ژوورەكەیان‌و لە كاتی خەوتن گیانیان لەدەستداوە. ئەم وتەبێژەی پۆلیسی ئەوەشی راگەیاند، ئەو …\nکۆمه‌ڵی ئیسلامی دوێنێ له ماڵپه‌ڕی فه‌رمییی خۆیدا ڕاگه‌یاندنێکی مه‌کته‌بی سیاسیی ئه‌و حزبه‌ی بڵاو کرده‌وه که تێیدا هاتووه: ‘کۆمه‌ڵی ئیسلامیی کوردستان له‌گه‌ڵ چاره‌سه‌ریی کێشه‌ی ئه‌و وڵاته‌دایه به‌شێوه‌یه‌ک له به‌رژه‌وه‌ندی نه‌ته‌وه‌و پێکهاته‌کانی سوردایا بێت’. سه‌باره‌ت به چوونی گه‌نجانی هه‌رێمی کوردستان بۆ سوریه کۆمه‌ڵی ئیسلامی ڕایگه‌یاندووه: ‘له گه‌ڵی نین‌و به باشی نازانن.’ پێشترو له چه‌ند شوێندا تاوانی ئه‌وه دراوه‌ته پاڵ کۆمه‌ڵی ئیسلامی‌و حزبه …\nئه‌مڕۆ یه‌کشه‌مه دووه‌مین کۆبوونه‌وه‌ی لایه‌نه کوردستانییه‌کان له که‌رکوک سه‌باره‌ت به هه‌ڵبژاردنه‌کان به‌ڕێوه‌چوو. سایتى کەناڵى ئاسمانى کەرکوک له‌و پێوه‌ندیه‌دا ڕایگه‌یاند: یه‌که‌م کۆبوونه‌وه چه‌ند ڕۆژ پێشترو له ڕێکه‌وتی 2/12 به‌ڕێوه‌چوبو تێیدا نوێنه‌ران بڕیاریاندابوو کۆبوونه‌وه‌ی دواتر له ڕۆژی پێنجشه‌مه‌دا بگرن که به هۆی تێکچوونی بارودۆخی ئه‌منیه‌تیی که‌رکوک دواکه‌وت بۆ ئه‌مڕۆ. له‌م کۆبوونه‌وه‌یه‌دا که له مه‌ڵبه‌ندی دووی ی.ن.ک ی که‌رکوک به‌ڕێوه‌چوو، چوارچێوه‌ی ئاماده‌کارییه‌کان بۆ …\nسه‌رله‌به‌یانیی ئه‌مڕۆ یه‌کشه‌مه دژ به تێرۆری ڕۆژامه‌نووسان‌و به تایبه‌ت تێرۆری رۆژنامه‌نووس کاوه گه‌رمیانی له زانکۆی سلێمانی خۆپیشاندن کرا. خۆپیشاندنه‌که له لایه‌ن به‌شی زانسته مرۆڤایه‌تیه‌کانی ئه‌و زانکۆوه ڕێکخرابوو به‌شێک له مامۆستایانی زانکۆیش به‌شداری بوون. کاوه گه‌رمیانی سه‌رنوسه‌ری گۆڤاری ڕایه‌ڵ‌و په‌یامنێری رۆژنامه‌و ماڵپه‌ڕی ئاوێنه بوو که شه‌وی پێنجشه‌مه ڕێکه‌وتی 05/12/2013 له به‌رده‌م ماڵی باوکی له که‌لار له لایه‌ن که‌سانێکی نه‌ناسه‌وه درایه به‌ر …\nبه گوێره‌ی هه‌واڵی گه‌یشتوو له مه‌ریوانه‌وه، سه‌رله‌به‌یانیی ئه‌مڕۆ خوێندکارانی کچی خوێندنگای نموونه‌ی ئه‌و شاره گاز گرتنی. به پێی ئه‌و هه‌واڵه سه‌رله‌به‌یانیی ئه‌مڕۆ خوێندکارانی خوێندنگای نموونه‌ی ده‌وڵه‌تیی کچان له مه‌ریوان له ئاکامی شکانی لوله‌ی گازی ناو ساڵۆنی خوێندنگاکه گاز گرتنی‌و تا ئێواره‌ی ئه‌مڕۆ شه‌مه زۆربه‌یان گه‌یه‌نراونه‌ته نه‌خۆشخانه. خوێندنگا نموونه‌کان له هه‌موو شاره‌کاندا له باشترین خوێندنگاکانن‌و کواڵیتییان له شوێنه‌کانی تر به‌رزتره، به‌ڵام …\nله سه‌رله‌به‌یانیی ئه‌مڕۆوه شه‌ڕێکی قورس له نێوان هێرشبه‌ران‌و هێزه‌کانی پۆلیس‌و ئاسایش له که‌رکوک له ئارادایه. پێکدادانه‌کان دوای ته‌قینه‌وه‌ی ماشینێکی بۆمبڕێژکراو دروست بوو له به‌رده‌م ئاسایشی عێراق له‌و شاره. به گوێره‌ی هه‌واڵنێرییه‌کان تا ئێسته زیاتر له 40 قوربانی له پێکدادانه‌کان له ئارادایه. ده‌وترێت هێزێکی زۆر له پێشمه‌رگه‌و ئاسایش له ده‌وروبه‌ری قایمه‌قامیه‌تی که‌رکوک که له یه‌ک کیلۆمێتریی شوێنی پێکدادانه‌که‌یه له ئاماده‌باشیدان. تا …\nپەڕە 218 لە 222« ئەوەڵ...190200210«216217218219220\t»\t...ئاخر »


ئه‌مه‌ریكا و ژاپۆن ڕێككه‌وتنی نوێی بازرگانی ئه‌نجام ده‌ده‌ن\nویلیام هاگێرتی باڵوێزی ئه‌مه‌ریكا ڕای گه‌یاند، ویلایه‌ته یه‌كگرتووه‌كانی ئه‌مه‌ریكا و ژاپۆن به‌شێوه‌یه‌كی خێرا جووڵه ده‌كه‌ن بۆ گه‌یشتنی هه‌ردوولا بۆ واژووكردنی ڕێككه‌وتنێكی بازرگانی له نێوانیان.\nئاژانسی ڕۆیته‌رز بڵاوی كرووه‌ته‌وه، له مانگی ڕابردوو دۆناڵد تره‌مپ سه‌رۆكی ئه‌مه‌ریكا و شینزۆ ئابی سه‌رۆك وه‌زیرانی ژاپۆن ڕه‌زامه‌ندییان نیشان دا بۆ واژووكردنی ڕێككه‌وتنێك بۆ ئه‌نجامدانی بازرگانی له نێوان هه‌ردوو وڵات به سه‌ركردایه‌تی ڕۆبه‌رت لایتهیزه‌ر نوێنه‌ری بازرگانی ئه‌مه‌ریكا و هه‌روه‌ها تۆشمیتسو مۆتێگی وه‌زیری ئابووری ژاپۆن.\nهاگێرتی له كۆنفڕانسێكدا له تۆكیۆ ڕِای گه‌یاند، بازرگانی بۆ ئێمه زۆر گرنگه و به شێوه‌یه‌كی خێرا كار ده‌كه‌ین بۆ گه‌یشتن به ڕێككه‌وتنێكی ئابووریی نێوانمان.\nشاره‌زایانی بواری ئابووری ئاشكرایان كرد، ئه‌م ڕێكككه‌وتنه وا له حكوومه‌تی ژاپۆن ده‌كات بكه‌وێته ژێر فشاری ئه‌مه‌ریكا بۆ ئه‌ندامبوون و گفتوگۆكردن له‌باره‌ی ڕێككه‌وتنی بازرگانی ئازاد(FTA)، هاوكات تۆكیۆ له‌مه دڵنیایه، بۆیه ده‌یه‌وێت واشنتن ڕازی بكات بۆ چوونه ناو ڕێككه‌وتنی بازرگانی وڵاتان له ڕێی زه‌ریای هێمنه‌وه كه به (TPP)ناسراوه.\nهه‌ردوو وڵات پێوه‌ندییه‌كى به‌هێزى بازرگانى و ئابووریان هه‌یه به‌شێوه‌یه‌ك ژاپۆن چواره‌م هه‌نارده‌كار و هاورده‌كارى گه‌وره‌ى كه‌لوپه‌له‌كانى ویلایه‌ته یه‌كگرتووه‌كانى ئه‌مه‌ریكایه، له‌ساڵى 2016وه ئه‌مه‌ریكا به بڕى 63.3ملیار دۆلار كه‌لوپه‌لى هه‌نارده‌ى تۆكیۆ كردووه، هاوكات ئه‌مه‌ریكا به‌بڕى 132.2 ملیار دۆلار كه‌لوپه‌لى له ژاپۆن هاورده‌كردووه.\nبەهای زێڕ هەڵکشا و دۆلاریش دابەدزی\nله به‌غدا كۆبوونه‌وه‌یه‌ك له‌باره‌ى پشكى كورد له بودجه به‌رێوه‌چوو\nبڕە پارەیەك ده‌درێته كەسوكاری شەهیدان


پزیشكێكی ناسراوی بەریتانیا ڕەخنەی توند ئاڕاستەی لیژنەی تەندروستی و چاودێری كۆمەڵایەتی پەڕلەمان و حكومەتی وڵاتەكەی دەکات بەوەی ڕێوشوێنەكانی بەرەنگاربوونەوەى كۆرۆنا لەبەریتانیادا سست و خاون و نەیتوانیوە بەرەنگاری پەتاكە ببێتەوە، هۆشداری ئەوەشیداوە پێویستە وڵاتەكەی ڕوبەڕووی واقیعێكی سەخت ببێتەوە.\nئەنتۆنی كۆستیلۆ كە مامۆستایە لە پەیمانگای تەندروستی یۆنیڤێرستی (كۆڵیدج لەندەن ) و بەڕێوەبەری پێشووی ڕێكخراوی تەندروستی جیهانیی بووە ڕایگەیاندووە، ئەگەری ئەوە هەیە بەریتانیا بەرزترین ڕێژەی مردن بەهۆی ڤایرۆسی كۆرۆناوە لەژمارەی مردن لەئیسپانیا و ئیتاڵیا ب تۆمار بكات.\nئەوەشی ڕوونكردووەتەوە، بۆ ڕێگریكردن لەو قوربانییە گەورەیە پێویستە حكومەت ڕێوشوێنەكانی داخستن و قەدەغە كردن سوككباتەوە و پشكنین بۆ هەموو كۆمەڵگە ئەنجامبدات و بەردەوام بێت لەپەیوەندیكردن هاوشێوەی كۆریای باشوور.\nئەنتۆنی كۆستیلۆ باسی لەوەكردووە، هیواخوازن قەدەغە كردن و كەرەنتینە كردن بەشێوەیەكی باش پەتاكە لەناوببات بەڵام ڕوبەڕووی شەپۆلی تر دەبنەوە.\nدەشڵێت، دەبێت لەوە دڵنیابن سیستمەكەیان جگە لەبەڕێكردنی هەندێ پشكنینی دیاریكرا و ناتوانێت شتی تر بكات، پێویستیان بەسیستمێك هەیە لەسەر ئاستی ناوچەی و كۆمەڵگەی ناوخۆی بۆ پشكینینی خێرای هەموو كۆمەڵگە بۆ ڕۆڵی چاودێری كردن و دڵنیابوون و گەڕانەوەی ئەنجامی پشكنینەكە بەخێرایی بۆیان.\nئەو پزیشكە بەریتانیا ئەوەشی خستووەتە ڕوو، دەكرێت ئەو هاوڵاتیانەی كە بەرگریان لاوازە لەبەریتانیادا بەشێوەیەك لەشێوەیەكان كەرەنتینە بكرێن تا دەستكەوتنی ڤاكسینەكە.\nلەكاتێكدا پێشبینی ئەوە دەكرێت كە بەهاری ساڵی داهاتوو ڤاكسینی دژی ڤایرۆسەكە بدۆزرێتەوە، بەڵام كۆستیلۆ پێداگری لەسەر ئەوە دەكات كە بەریتانیا تا ئەو ماوەیە ڕوبەڕووی 6 شەپۆلی پەتای كۆرۆنا دەبێتەوە.\nدەشڵێت، جا ئەوكات بۆ ئەوەی سەرزەنشتی خۆیان لەو قۆناغەدا نەكەن حكومەت دەتوانێت لەقۆناغی دووەمدا دڵنیایی بدات كە خاو و سست نین لەگرتنەبەری ڕێو شوێنە پێویستەكان.\nوەزارەتى ناوخۆ هۆشداریدەداتە پارێزگا و ئیدارە سەربەخۆکان\n2020.04.26 - 20:36\nترەمپ: لەبارەی سەرچاوەی سەرهەڵدانی كۆرۆناوە كاری نامۆ ڕوویداوە\n2020.04.18 - 12:26\nشەش کەسى دیکە لە هەرێم تووشى کۆرۆنا بوون\n2020.05.02 - 11:24\nشەش زانیارى سەرەکى لەبارەى پێکوتەکەى (ئۆکسفۆرد) دژ بە کۆرۆنا\n2020.04.29 - 17:56\nشەش توشبووى دیکەى کۆرۆنا لە هەولێر چاکبوونەوە\n2020.04.17 - 19:26\nڕێژەى مردنی کۆرۆنا لە ناوەڕاست و باشور شەش ئەوەندەى هەرێمی کوردستانە (تایبەت)\n2020.04.12 - 10:23


گیانلەدەستدانی 2 كرێكاری كورد – زاگرۆس پۆست\nماڵەوە / کوردستان / گیانلەدەستدانی 2 كرێكاری كورد\nگیانلەدەستدانی 2 كرێكاری كورد\nهه‌ینی 26 كانونی یه‌كه‌م 2014\tکوردستان, هەواڵ 84 جار خوێنراوه‌ته‌وه\nبە هۆی برق گرتوویی كەرەسەیەكی پۆمپی ئاو لە یەكێك لە مەزراكانی دەورووبەری شاری “سەقز” كرێكارێكی تەمەن ٣٥ ساڵە بووە قوربانی.\nبەپێی راپۆرتی كۆمیتەی هاوئاهەنگی بۆ پێكهێنانی دامەزراوە كرێكارییەكان، هەڵكەندن و قووڵتر كردنی چالاوێك لە ئاوایی “مەرخوز”ی سەر بە شاری سەقز، مەرگی كرێكارێكی بەناوی “عارف ئیبراهیم نژاد”ی لێكەوتەوە.\nئەو كرێكارە رێكەوتی ٣ی بەفرانبار لەئەنجامی برق گرتوویەوە گیانی لەدەست داوە و هاوسەر و 2 منداڵیشی هەیە.\nرۆژی یەكی بەفرانباریش كرێكارێكی كوردی خەڵكی شاری “سنە”، بەناوی “كەیهان تەهماسبی” كە لە شاری “سلێمانی” سەرقاڵی كرێكاری بوو، لەكاتی كار كردندنا و بەهۆی بەربوونەوە لە بەرزایی گیانی لەدەست دابوو.\nبەوتەی بەرپرسی ناوەندی توێژینەوەیی پزیشكی دادوەری ئێران، لەپاش ” بەربوونەوە لەبەرزایی” دوو هۆكاری دیكەی “بەركەوتن بە كەرەسە و دار و بەرد” و ” بەرق گرتوویی” دوو هۆكاری سەرەكیی مەرگی كرێكاران لەئێران دێتە ئەژمار.\nئەو رووداوە كرێكارایانەی كە لە ئێران روو دەدەن دەرخەری كێشەی ئابووری و دژواری و ئەستەم بوونی دۆخی كارە و لەلایەكی دیكەوە لەبەر چاو نەگرتنی ئیمەنی كار لەلایەن خاوەن كارەوەیە.


(ئیبن عباس) – له موسلیمدا هاتووه – ده‌ڵێ: پێغه‌مبه‌ر  ده‌فه‌رمووێ: ((الثیب أحق بنفسها من ولیّها، والبكر یستأذنها أبوها فی نفسها وإذنها صماتها)). ئه‌م فه‌رمووده‌یه – ئه‌وه‌ند به‌هێزه (ئیمامی: بوخاریی، موسلیم، أصحاب السنن: ئه‌بوو داود ترمذی، نه‌سایی، ئیبن ماجه) هه‌روه‌كو (داره‌می، به‌یهه‌قی) ڕیوایه‌تیان كردووه. ئیمامی (شه‌وكانی) له (نیل الأوطار)دا ده‌ڵێ: ((وظاهر الأحادیث: أن البكر البالغة إذا زوجت بغیر إذنها لم یصح العقد)). كه‌وابوو (وه‌لی) ژنان ناتوانن بێ مۆڵه‌ت‌و ڕه‌زامه‌ندی كچانی باڵغ به‌مێردیان بده‌ن، گریمان به مێردیان دان گرێبه‌سته‌كه كاری پێ ناكرێت‌و هه‌ڵده‌وه‌شێته‌وه، (ئه‌بوو داود) له (ئیبن عه‌باس)ـه‌وه ده‌ڵێ: ((أن جاریة بكرا أتت النبي – صلی الله علیه وآله وسلم – فذكرت أن أباها زوجها وهي كارهة فخیرها النبي )). خاوه‌نی (سبل السلام) ده‌ڵێت: ئه‌م فه‌رمووده به‌ڵگه‌یه له‌سه‌ر ئه‌وه كه حه‌رامه بۆ باوك – دیاره غه‌یری باوك چاكتر – ماره بڕینی كچی خۆیان بێ ڕه‌زامه‌ندییان. ئیمامی(نه‌سایی) له خاتوو (عایشه)وه ده‌ڵێت: كچه لاوێك هاته لای گوتی: ((إن أبي زوجني إبن أخیه لیرفع بی خسیسته وأنا كارهة)) باوكم به‌زۆر له برازایه‌كی په‌ستی خۆی ماره‌یكردووم.. ده‌بێ چاره‌م چی بێت؟ ئه‌ویش لای خۆی داینا تا پێغه‌مبه‌ر  هاته‌وه‌و مه‌سه‌له‌كه‌ی بۆ گێڕایه‌وه، پێغه‌مبه‌ریش  ناردی به‌دووی باوكیا – پاش لۆمه‌و سه‌رزه‌نشت – كچه‌كه‌ی سه‌رپشك كرد: داده‌نیشی به‌لایه‌وه، یان نیكاحه‌كه‌ی هه‌ڵده‌وه‌شێنێته‌وه. ئینجا كچه‌كه – پاش ئه‌وه كه له مافی خۆی حاڵی بوو – گوتی: ئه‌وه پیاده ده‌كه‌م كه باوكم كردوویه‌تی ئه‌ی پێغه‌مبه‌ری خوا ! ئه‌و سكاڵایه‌شم هه‌ر بۆ ئه‌وه بوو كه ژنان له مافی خۆیان ئاگاردار بكه‌م.\n 5706 جار خوێندراوه‌ته‌وه


هه‌وڵی چالاکانی مه‌ده‌نی بۆ ڕزگار کردنی گیانی ژنێک، که له ژێر په‌تی سێداره دایه 12 / 6 / 2018\nکه‌مپه‌ینێک له‌ژێر ناوی "به‌خشش" که چه‌ند ساڵه له سه‌رده‌ستی چالاکانی مه‌ده‌نی و فه‌رهه‌نگیی کورد بۆ سرێنه‌وه‌ی توندوتیژی و په‌ره‌پێدان به روحی لێبوردوویی له کۆمه‌ڵگا چالاکی ده‌کا، گه‌ڕاندنه‌وه‌ی ژنێکی مه‌حکووم ئێعدام بۆ ژیان و، ڕزگار کردنی له په‌تی سێداره، تازه‌ترین هه‌وڵی ئه‌و که‌مپه‌ینه‌یه.\nبه‌شێکی به‌رچاو له چالاکانی مه‌ده‌نی و فه‌رهه‌نگی شاری سنه به بڵاوکردنه‌وه‌ی ڕاگه‌یاندراوێک له سه‌رجه‌م خه‌ڵکی کوردستان داوایان کردووه که فریای ئه‌و ژنه به‌ندکراوه که بڕیاره دوای مانگی ڕه‌مه‌زان له سێداره بدرێ بکه‌ون و، له مردن ڕزگای بکه‌ن.\nفه‌ریده ساڵحی 55 ساڵه، خه‌ڵکی مه‌ریوان که 17ساڵه به تاوانی کوشتنی مێرده‌که‌ی له به‌ندیخانه‌دایه، دوای کۆتایی هاتنی مانگی ڕه‌مه‌زان رووبه‌ڕووی ئێعدام ده‌بێته‌وه، هه‌ر بۆیه به هه‌وڵ وماندووبوونی زۆری چالاکانی مه‌ده‌نی بنه‌ماڵه‌ی مێرده‌که‌ی دڵیان نه‌رم بووه ، که له هه‌مبه‌ر پێدانی "دیه" به بڕی 350میلیۆن ڕه‌زایه‌ت بده‌ن و حوکمه‌که‌ی جێبه‌جێ نه‌کرێ.\nهه‌ر له‌و پێوه‌ندییه‌دا که‌مپینی"به‌خشش له درێژه‌ی چالاکییه مه‌ده‌نییه‌کانی خۆی به‌بڵاوکردنه‌وه‌ی ڕاگه‌یانراوێک داواکاره له  که‌سانی خێرخواز یارمه‌تییه‌کانیان بنێرن بۆ ئه‌و که‌مپه‌ینه، هه‌تا دره‌نگ نه‌بووه گیانی مرۆڤێک له ئیعدام ڕزگار بکرێ.\nشیاوی باسه چالاکانی مه‌ده‌نی و فه‌رهه‌نگیی شاری سنه،  ساڵی ڕابردووش به هه‌وڵ و تێکۆشانی مرۆڤدۆستانه ، توانییان گیانی دوو که‌سی دیکه له سزای ئێعدام ڕزگار بکه‌ن.


ئیسحاق ساغلەم سەرۆكی گشتی هودا پار بە سەردانێك گەشتە كوردستانی عێڕاق\nگرام زێڕ 276.460\nبه رواری داگرتن : 2019-06-09 14:53\nهه ولێر - ئیسحاق ساغلەم سەرۆكی گشتی هودا پار بۆ ئەنجام دانی چەند سەردانێك گەشتە شاری هەولێری پایتەختی هەرێمی كوردستانی عێڕاق.\nبەسەردانێكی فەرمی ئیسحاق ساغلەم سەرۆكی گشتی هودا پار و شاندی یاوەری بۆ ئەنجام دانی چەند سەردانێك گشتە شاری هەولێر هەروەها ناوبراو بانگێشت كراوە بۆ ئامادە بونی مەڕاسیمی سوێند خواردنی نێچیروان بارزانی بۆ سەرۆكی هەرێمی كوردستانی عێڕاق.\nبڕیارە ڕۆژی دووشەمە كە دەكاتە 10ی مانگ نێچیروان بارزانی بۆ مەڕاسیمی سەرۆكی هەرێم سوێندی یاسای بخوات لە هۆلی سەعد عبدالله، چەندین سەركردەی سیاسی لە ناوەخۆو دەروەی وڵات و بانگێشت كراون، شایەنی باسە ئیسحاق ساغلەم سەرۆكی گشتی هودا پار و شاندی یاوەری بانگێشت كراون بۆ بەژداری كردن لە و مەڕاسیمە.(İLKHA)\nبليته كان هودا پار سەرۆك ئیسحاق ساغلەم بارزانی


سەندیکای رۆژنامەنوسانی کوردستان - بۆ سه‌ركۆنه‌كردنی پێشێلكارییه‌كان به‌رامبه‌ر رۆژنامه‌نووسان ئه‌نجوومه‌نی سه‌ندیكا كۆنگره‌یه‌كی رۆژنامه‌وانی سازده‌كات\nبۆ سه‌ركۆنه‌كردنی پێشێلكارییه‌كان به‌رامبه‌ر رۆژنامه‌نووسان ئه‌نجوومه‌نی سه‌ندیكا كۆنگره‌یه‌كی رۆژنامه‌وانی سازده‌كات\nبه‌مه‌به‌ستی سه‌ركۆنه‌كردنی پێشێلكارییه‌كان به‌رامبه‌ر رۆژنامه‌نووسان له كاتی ئه‌نجامدانی خۆپیشاندانی به‌شێك له‌مامۆستایان و ته‌ندروستكاران و خستنه رووی ئاماری ئه‌م پێشێلكارییانه.\nئه‌نجوومه‌نی سه‌ندیكای رۆژنامه‌نووسانی كوردستان، له كاتژمێر 4ی دواینیوه‌رۆی رۆژی 30/3/2018، كۆنگره‌یه‌كی رۆژنامه‌وانی له باره‌گای ئه‌نجوومه‌ن له شاری هه‌ولێر رێكخست.\nله ده‌سپێكی كۆنگره‌كه‌دا، ئازاد حه‌مه‌ده‌مین نه‌قیبی رۆژنامه‌نووسان، گوته‌یه‌كی پێشكه‌شكرد، تیایا پێشێلكارییه‌كانی سه‌ركۆنه كردوو جه‌ختی له‌سه‌ر پێویستی رێزگرتنی رۆژنامه‌نووسان كرده‌وه، خوازیاری ئه‌وه‌ش بوو، رۆژنامه‌نووسان له ململانێی حزبی و لایه‌نگیری به دووربن و سه‌لامه‌تی خۆیان بپارێزن و پیشه‌ییانه كاربكه‌ن.\nئینجا محه‌مه‌د ئاكره‌یی سكرتێری لیژنه‌ی سه‌لامه‌تی پیشه‌یی راگه‌یه‌ندراوی ئه‌نجوومه‌نی سه‌ندیكای به هه‌ردوو زمانی كوردی و عه‌ره‌بی خوێندنه‌وه، كه تێیدا سه‌ركۆنه‌ی پێشێلكارییه‌كان كرابوو، داواش كرابوو په‌نانه بردرێته به‌رگرتن و لێدانی رۆژنامه‌نووسان ، كه ئه‌مه پێچه‌وانه‌ی یاسای رۆژنامه‌گه‌ری 35 ساڵی 2007 ــه. دواتر ئاماری پێشێلكارییه بۆ رۆژنامه‌نووسان. خرایه روو. له كۆتاییدا وه‌ڵامی پرسیاره‌كانی نوێنه‌رانی\nهۆیه‌كانی راگه‌یاندن درایه‌وه.\n(ئه‌مه‌ی خواره‌وه‌ش راگه‌یاندراوی سه‌ندیكایه)\nئه‌نجوومه‌نی سه‌ندیكای رۆژنامه‌نووسانی كوردستان\nپێشێلكارییه‌كانی ئه‌م دواییه سه‌ركۆنه ده‌كات\nله‌رۆژانی رابردوودا و له‌كاتی خۆپیشاندانه‌كانی به‌شێك له مامۆستایان و پزیشكان و كارمه‌ندانی ته‌ندروستی ، به مه‌به‌ستی لابردنی پاشه‌كه‌وتی موچه و چاككردنی باری بژێویان. به داخێكی گرانه‌وه چه‌ندین پێشێلكاری به‌رامبه‌ر رۆژنامه‌نووسان و راگه‌یاندكاران روویاندا، كه له‌لایه‌ن هێزه ئه‌منییه‌كانه‌وه لێیان دراو و ده‌ستبه‌سه‌ركران و كه‌ل و په‌له رۆژنامه‌وانیه‌كانیان شكێندران و مۆبایله‌كانیان ده‌ستیان به‌سه‌ردا گیرا، ئه‌م جۆره كارانه پێشێلكارییه به‌رامبه‌ر كاری رۆژنامه‌گه‌ریی و یاسای رۆژنامه‌گه‌ریی كوردستانی ژماره(35)ی ساڵی 2007.\nئێمه له ئه‌نجوومه‌نی سه‌ندیكای رۆژنامه‌نووسان له كاتێكدا سه‌ركۆنه‌ی ئه‌م جۆره كارانه ده‌كه‌ین، داواش له هاوكارانمان ده‌كه‌ین، پیشه‌ییانه كار بكه‌ن و له ململانێی حزبی و به سیاسیكردنی میدیا دوور بكه‌ونه‌وه، بۆ ئه‌وه‌ی رووداوه‌كان راستگۆیانه بگوازنه‌وه‌و متمانه‌ی (وه‌رگر) به‌ده‌ست بهێنن.\nلق و نووسینگه‌كانی سه‌ندیكا له پارێزگا و قه‌زاكان هه‌ر له‌سه‌ره‌تای رووداوه‌كانه‌وه، له په‌یوه‌ندی به‌رده‌وامدان له‌گه‌ڵ ده‌زگا ئه‌منییه‌كان و په‌یوه‌ندیداره‌كان، بۆ ئه‌وه‌ی سنوورێك بۆ پێشێلكارییه‌كان دابنێن و رێز له كاری رۆژنامه‌گه‌ریی بگرن. هه‌روه‌ها ئه‌نجوومه‌نی سه‌ندیكاش له په‌یوه‌ندی به‌رده‌وامدایه له‌گه‌ڵ فیدراسیۆنی نێوده‌وڵه‌تی رۆژنامه‌نووسان (IFJ)، به‌مه‌به‌ستی روونكردنه‌وه‌ی رووداوه‌كان و گواستنه‌وه‌یان بۆ هاوكارانمان له‌م ده‌زگا رۆژنامه‌نووسییه نێوده‌وڵه‌تییه.\nدووباره خوازیارین په‌یامنێران و نوێنه‌رانی ده‌زگا راگه‌یاندنه‌كان ، به پێوه‌ره‌كانی سه‌لامه‌تی پیشه‌یی و كاری پیشه‌یی پابه‌ند بن.\n1- په‌نا نه‌بردرێته به‌ر گرتن و لێدان و ده‌ستبه‌سه‌ر داگرتنی كه‌لوپه‌لی میدیاكاران، چونكه ئه‌مه پێچه‌وانه‌ی پێوه‌ره نێوده‌وڵه‌تییه‌كان و یاسای رۆژنامه‌گه‌ریی كوردستانه\n2- گه‌ڕاندنه‌وه‌ی هه‌موو كه‌لوپه‌له رۆژنامه‌گه‌رییه‌كان و مۆبایله‌كانی رۆژنامه‌نووسان بۆ خاوه‌نه‌كانیان.\n3- ده‌زگا ئه‌منیه‌كان و په‌یوه‌نداره‌كان ، رێز له رۆژنامه‌نووسان و میدیاكاران بگرن و رێگری له ئه‌نجامدانی كاری رۆژنامه‌نووسیان نه‌كه‌ن.\n4- لێپرسینه‌وه له‌وانه بكرێ كه ده‌ستدرێژیان كردۆته سه‌ر رۆژنامه‌نووسان و رێكاری پێویستیان به‌رامبه‌ر بگیرێته‌به‌ر.\nئه‌نجوومه‌نی سه‌ندیكای رۆژنامه‌نووسان


1. ڕژێمی زایۆنیستی هەڕەشەیەکی جیدییە لە سەر مافی مرۆڤ، ئاشتی و سەقامگیری جیهان\n2. ئەوانەی بە کەشتی و فڕۆکە هێنراونەتە فەڵەستین دەبێت بگەڕێنەوە\n... ناوچەکە، نایاسایی، داگیرکار و تەزویر پێناسە کرد و وتی: مانەوەی وەها ڕژێمێک هیچ شەرعیەتێکی نییە و ئەوانەی هێنراونەتە فەڵەستینی داگیرکراو، دەبێت بۆ وڵاتەکانیان بگەڕێنەوە. حەسەن نەسرووڵا وتی: ئەمە مافی فەڵەستینییەکانە ...\n4. فەڵەستین بڕیارە گرنگەکەی جێبەجێ کرد\n... چووەتە بواری جێبەجێکردنەوە. ناوبراو لە کۆتاییدا وتی: ئەم دۆخە ناتوانێت بەردەوام بێت، ئیسرائیل دەبێت بە پێی یاسای نێودەوڵەتی و مافی مرۆڤ و ڕێکەوتنی ژنێڤ، بەرپرسیاریەتی خۆی لە ئەستۆ بگرێت. کۆتایی/. ...\n... و ئاواتی نەتەوەیەكە بۆ گەیشتن بە ئامانج و مافە پێشێلكراوەكانی خۆیان لە ئازادكردنی خاكی باوپاپیرانیان لە داگیركاری، هەروەها گەشتن بە مافی حاشاهەڵنەگر و دانپیادانراوی مافی چارەی خۆنوسین و پێكهێنانی دوڵەتی ...\n6. ڕۆژی قودس؛ بەرەو بەرگری لە قوربانییانی ستەمکاری / د. موئمین زەڵمی\n... مافی مرۆڤیش دەستەوەستانن لە ڕێگریکردن لەم ستەمە فراوانە و بەرگری لە قوربانییان، ئەم وتارە تیشکێکی خێرایە بۆ سەر رەوشی مافی مرۆڤ لە جیهان و خستنەرووی نمونەیەکی گرنگ و کاریگەرە و پێشنیاری رێگاچارەی دەربازییە. ...\n7. ئاوابوونی خۆری کیانی سەھیۆنیزمی ڕوون و نومایانە / شێخ بھاْالدین نقشبەندی\n... پشتیوانی خوایی و ناونانی ڕۆژی قودس تێکۆشانی لە دژی ئیسرائیل و دیفاع و پشتیوانی لە مافی گەلانی ستەملێکراوی فەلەستین بە ئەرکێکی ئیسلامی ھەموو موسوڵمانان لە نەتەوە و زمان و ڕەنگە جیاوازەکان پێ ڕاگەیاندن و ...\n9. سیاسەتی گەمارۆکانی ئەمریکا بە پێچەوانەی سەرجەم بنەماکانی مافی مرۆڤە\nجام کوردی: سەرۆکی ژووری بازرگانی ئێران و سویسرا ڕایگەیاندووە کە ئەوەی ئەمریکا سەبارەت بە گەمارۆدانی ئێران دەیکات بە پێچەوانەی سەرجەم بنەماکانی مافی مرۆڤە. بە پێی ڕاپۆرتی جام کوردی، شەریف نزام مافی ...\n10. خەونەکەی بن سەلمان بۆ ئاسۆی 2030 بەرەو لەناوچوون دەڕوات\n... چەندین هۆکاری دیکە هاتووەتە پێشەوە. کەناڵی جزیرە لە سەر زاری چەندین شارەزای ئەڵمانیا ڕایگەیاندووە کە دۆخی ئابوری ئێستای ڕیاز، پێشێلکردنی ڕێکخراوەیی مافی مرۆڤ و سەرکوتکردنی دەنگی ئازاد لە سەعوودیا و تەنانەت ...\n11. ئەمریکا و پێشێلکردنی مافی وڵاتانی دیکە، عێراق وەک نموونە\n... گاز و کارەبای ئەم وڵاتە بۆ 120 ڕۆژی دیکە درێژ دەکاتەوە. ئەمە گاڵتەجاڕی و سووکایەتییە بە گەلان و حکومەتەکان لە وڵاتانی دیکەی جیهان کە ئەوان لە لایەن وڵاتێکی ملهوڕ و دوور لە یاسا لە مافی سرووشتی خۆیان بێبەش ...\n12. ڕۆحانی: گەمارۆکانی ئەمریکا دژی بنەماکانی مافی مرۆڤە\nجام کوردی: سەرۆک کۆماری ئیسلامی ئێران ڕایگەیاند کە گەمارۆکانی ئەمریکا دژی بنەماکانی مافی مرۆڤە و وتی: ئەوەی کە بە نایاسایی دژایەتی ئێران دەکرێت لە سەردەمی بەرەنگاربوونەوەی وڵاتانی جیهان لە دژی کرۆنا، ...\n13. سۆپەرستاری کورد "هیچ دۆستێک جگە لە چیاکان" بە دەنگ بڵاودەکاتەوە\n... لە چیاکان"، ماوەی نزیکەی ٦ ساڵ وەکوو پەنابەرێک لە دوورگەی مانۆسی وڵاتی ئوستراڵیا دەستبسەرکرا و له‌م شەش ساڵەدا له سه‌ر ئه‌م که‌مپه کاری ڕۆژنامه‌وانی و مافی مرۆڤی کرد و لە ڕۆژنامه نێونه‌ته‌وەییەکانی وەک ...\n14. ڕێکخراوی نەتەوە یەکگرتووەکان هیچی بۆ ڕاگرتنی شەڕی یەمەن نەکردووە\n... نێردەکانی خۆیەوە نەیتوانیوە مافی خەڵکی یەمەن بۆ ئەوان بگەڕێنێتەوە. سەدرحوسێنی بە ئاماژە بەوەی کە لەم دۆخەدا ئاگربەستی گشتگیر یەکێک لە مەرجەکانی ئەنسارووڵایە، وتی: خەڵکی یەمەن و ئەنسارووڵا ئاگربەستێک قبووڵ ...\n15. ڕێگریی ئەمریکا لە پێدانی قەرزی سندۆقی نێودەوڵەتی دراو بە ئێران تاوانێکی دژ بە مرۆڤایەتییە\n... لە هەژماری تایبەتی خۆی لە تۆڕی کۆمەڵایەتی توێتەر ڕایگەیاند: گەمارۆدانی پێداویستییە پزیشکییەکان، هەنگاوێکی نایاسایی و دژ بە بنەماکانی مافی مرۆڤ و بەڵگەی تەواوی دوژمنایەتی دوناڵد ترەمپە لە دژی گەلی ئێران. ...\n16. تیرۆریزمی تەندرووستی ئەمریکا لە دژی گەلی ئێران دەستیپێکردووە\n... تەندرووستی لە دژی گەلی ئێران دەستیپێکردووە. بە پێی ڕاپۆرتی جام کوردی، مورتەزا ڕەحمانی موەحید باڵیۆزی ئێران لە ژاپۆن جەختیکردەوە کە دوژمنایەتی ئەمریکا لە دژی گەلی ئێران پێی ناوەتە قۆناغێکی نوێ و وتی: مافی ...\n17. نەتەوە یەکگرتووەکان تایبەت بە ئێران داوایەک لە ئەمریکا دەکات\nجام کوردی: ڕێکخراوی نەتەوە یەکگرتووەکان بە هۆی بڵاوبوونەوەی ڤایرۆسی کرۆناوە داوای هەڵگرتنی گەمارۆکانی ئێرانی کردووە. بە پێی ڕاپۆرتی جام کوردی، بەرپرسی کاروباری مافی مرۆڤ لە ڕێکخراوی نەتەوە یەکگرتووەکان ...\n18. ئەمریکا دەبێت واز لە گەمارۆی دەرمان و پێداویستییە پزیشکییەکانی سەر ئێران بێنێت\n... ئێران بە تایبەت لە گەڵ وڵاتانی ئەورووپی خوڵقاندووە. بە گشتی دەتوانم بڵێم کە ئەمریکا لەو سیاسەتەیدا هێندە دەستکراوە نەبووە. وتیشی: ڕاپۆرتی چاودێری مافی مرۆڤی جیهانی لە ئۆکتۆبەری 2019 ئەو ڕاستییە دووپات ...\n19. 80 تیرۆریستی داعش لە لایەن کوردانی سوریاوە ئازاد کران\nجام کوردی: چاودێری مافی مرۆڤی سوریا ڕایگەیاندووە کە 80 بەندکراوی داعش لە لایەن کوردانی سوریاوە و لە گرتووخانەکانی سەر بە ئیرادەی خۆجێی ئازاد کراون. بە پێی ڕاپۆرتی جام کوردی، ناوەندی ناسراو بە چاودێری ...\n20. پەیامی سەرکۆنسووڵی ئێران لە سلێمانی بە بۆنەی ساڵۆگەڕی کارەساتی کیمیابارانی هەڵەبجە\n... ڕایگەیاندووە: بێ گومان ئەم تاوانە گەورەیە لە دژی خەڵی قارەمان و زوڵملێکراوی هەڵەبجە لە لایەن ڕژێمێکی تاوانبار و بە چەکی درووستکراوی ژمارەیەک لە وڵاتانی ڕۆژئاوای بەناو لایەنگری مافی مرۆڤ، یەکێک لە گەورەترین ...


سبەینێ خۆپیشاندانی سەرتاسەریی ئەنجام دەدەین\nمامۆستایانی ناڕازی و فەرمانبەران و بەشێک لە چین و توێژە جیاوازەکانی سلێمانی جارێکی تر لە بەردەم دادگای سلێمانی گردبوونەوە و خۆپیشاندانیان ئەنجامدا و تیایدا جەختیان لە داواکاریەکانیان کردەوە کە دیارترینیان هەڵوەشاندنەوەى سیستمی پاشەکەوتى موچەیە بە تەواوی.\nبەشێک لە خۆپیشاندەران ئاماژە بەوە دەکەن، ئەوان لە ئەنجامى بێ متمانەیی حکومەت لەو چاکسازییانەى لە چەند ساڵى ڕابردوودا لە بوارە جیاوازەکاندا ڕایگەیاندووە بڕوایان بە بەڵێنەکانیان نەماوە و تا هەڵوەشاندنەوەی سیستمی پاشەکەوتی موچە بەردەوام دەبن لە بایکۆت و خۆپیشاندان.\nهاوکات ئەنجومەنی مامۆستایانی ناڕازی ڕایگەیاند، ڕۆژی ٣١ ی ئازار لەبەردەم دادگای سلێمانی خۆپیشاندانی سەرتاسەری ئەنجام دەدەن و تا مافەکانیان بەدەست دەهێنن بەردەوامی بەخۆپیشاندانەکان دەدەن.\nرۆژی چوارشەممەی ڕابردوو حکومەتى هەرێم کەمکردنەوەى پاشەکەوتى موچەى ڕاگەیاند بەجۆرێک ڕێژەکەى لەنێوان سەدا ١٠ بۆ سەدا ٣٠ دەبێت و لە ٤٠٠ هەزار دینار کەمتریش هیچى لێ پاشەکەوت ناکرێت بەڵام بەشێک لە خۆپیشاندەران، ئاماژەیان بەوەکرد، متمانەیان بە حکومەت نەماوە و بەردەوام دەبن لە خۆپیشاندانەکانیان.\nکۆی سه‌ردان: 17734231


بەیانیەی شۆرای ڕێکخراوە مەدەنییەکانی مەریوان بە بۆنەی هێرشی دەوڵەتی فاشیستی تورکیە بۆ سەر کوردانی ڕۆژاوا | ئەنجومەنی سەوزی چیا\nبەیانیەی شۆرای ڕێکخراوە مەدەنییەکانی مەریوان بە بۆنەی هێرشی دەوڵەتی فاشیستی تورکیە بۆ سەر کوردانی ڕۆژاوا\nبۆ بیروڕای گشتی کوردستان و هەموو جیهان\nهەروەها کە ئاگادارن دەوڵەتی فاشێستی تورکیە لە زەوی و ئاسمانەوە هێرشێکی دڕندانەی کردوەتە سەر ڕۆژاوای کوردستان. ئەمە لە کاتێکدایە کە بیروڕای گشتی جیهان بێ ئاگا نین کە کوردانی ڕۆژاوا لە چەند ساڵی ڕابردوودا بە نوێنەرایەتی هەموو جیهان و بۆ پارێزگاری لە مرۆڤایەتی، لە تێکشانی داعش و داعشیسمدا دەوری سەرەکییان گێڕاوە و نیشانیان داوە کە لە نیشتمانی خۆیاندا هەموو نەتەوەکانی ناوچە ئەتوانن لە ئاشتی و ئارامیدا پێکەوەژیانێکی ئاسوودەیان ببێ. بەڵام بە داخەوە ئەمڕۆ کەوتوونەتە بەر هێرشی جەنایەتکارانەی سپای داگیرکاری تورکیە.\nهێرشی تورکیە بۆ سەر کوردانی رۆژاوا، بێ گومان ئەتوانێ ئەنجامێکی ترسناکی بۆ وڵات و ناوچە و جیهان ببێ. ئەردوغانی پەتیارە و زڕباوکی داعش، بە بیانوی بەربەرەکانێ لە گەڵ ترۆریسم و پێکهێنانی ناوچەی ئەمن، ئەیەوێ نیشتمانی سیاسی و پێکەوەژیانی کوردان و نەتەوەکانی دیکەی رۆژاوا لە ناو ببات و کۆمەڵکوژییەکی دیکە ئەنجام بدات.\nئەمڕۆ کۆمەڵگای جیهانی لە هەمبەر هێرشی سپای داگیرکاری تورکیە بۆ سەر خەڵکی بێ پەنای ڕۆژاوا بێ هەلوێست نییە. کۆمەڵگای مەدەنی جێهان بۆ بەرپەرچدانەوەی ئەم جووڵە دژەمرۆڤانەیە بە ئاگا هاتەوە و هەموو دامەزراوە دەوڵەتی و نادەوڵەتیەکانی خستوەتە ژێر گوشار و داوای کاردانەوەیان لێ دەکات. دیارە دەمێکە کۆمەڵگای مەدەنیی جیهانی سەقامگیر بووە و بەردەوام پابەند بە دادپەروەرییە و دژایەتی ستەمگەری لە هەموو ئاستێکدا ئەکات. بە بڕوای کۆمەڵگای مەدەنیی جیهانی؛ دامەزراوە بەرپرسەکانی پاراستنی مافی مرۆڤ! کارایی خۆیان لە دەست داوە و بە بێدەنگی و ئامۆژگاری بێ بنەما، داگیرکارانیان بۆ لەژێرپێنانی زۆرتری مافی خەڵکی بێ پەنا بە تایبەت کوردەکان دڕتر کردوە.\nڕێکخراوە مەدەنییەکانی مەریوان، هاوڕێ و هاودەنگ لە گەڵ کۆمەڵگای مەدەنیی جیهانی، بێدەنگی و هاوڕێیی دامەزراوە و دەوڵەتەکان لە گەڵ هێرشی تورکیە بۆ سەر کوردەکان بە توندی ئیدانە دەکات و پێی وایە؛ پێویستە کە هەموو نەتەوە ئازادیخوازەکانی ناوچە و جیهان لە هەمبەر پێچەوانە نیشاندانی چەمکە مرۆییەکانی وەک ئاسایش، ئاشتی و مروڤ دۆستی دەوڵەتی داگیرکاری تورک بەربەرەکاێ بکەن و نەهێڵن مانا دەروونییەکانی ئەم چەمکانە بە هۆی داگیرکارانەوە پێچەوانە ببێتەوە و هەوڵی ئەوان بۆ گەیشتن بەم مەبەستە نامرۆڤانە لە ژێر ناوی ئەم چەمکانە لە قاو بدەن و رسوای بکەن.\nئێمە داواکارین کە دامەزراوە نێونەتەوەییەکانی وەک؛ شۆرای ئاسایش، یەکیەتی ئورووپا و یەکیەتی وڵاتە عەرەبەکان و دیکەی ڕێکخراوە چالاکەکان بێ هەڵوێست نەبن و بەر بە کۆمەڵکۆژی و کارەساتێکی گەورەی مرۆیی بگرن.\nشۆرای ڕێکخراوە مەدەنیەکانی مەریوان، وێڕای ئیدانە کردنی هێرشی دڕندانەی چەکمەسوورەکانی ئاتاتورک و خوازیارانی ئیسلامی توندڕەو، کە ڕێچکەیەکی لادەرانە لە ئایینی ئیسلامە؛ لە هەموو گەلی کورد و ئازادیخوازانی جیهان داوا ئەکات؛ لە هەمبەر ئەم باروودۆخەدا، هەڵوێست و چالاکیی بە کردەوەی خۆیان بسەلمێنن و لە هەر ڕێگایەکەوە کە پێیان ئەکرێ یارمەتی خەڵکی ستەم لێکراوی ڕۆژاوا بدەن.


لە سلێمانی ڕێنمایی بۆ كردنەوەی دوكانی سەتەلایت دەرچوو – تۆڕی میدیایی خەڵک\nلە سلێمانی ڕێنمایی بۆ كردنەوەی دوكانی سەتەلایت دەرچوو\n2020/04/12 - 8:14 PM\nقائیمقامیەتی سلێمانی ڕەزامەندی دەربڕی لەسەر كردنەوەی دوكانی وەرشەی چاككردنەوەی سەتەلایت و داتاكردنەوە لە سبەینێوە و بۆ ئەوەش چەند ڕێنماییەكی دەركرد.\nڕێنمایی بۆ كردنەوەی وەرشەی چاككردنەوەی سەتەلایت و داتاكردنەوە:\n1- تەنها ئەو شوێنانە دەگرێتەوە كەلە گەڕەكەكاندان، واتە شوێنەكانی ناو سەرنتەری شار و ناو بازاڕ ناگرێتەوە.\n2- پێویستە لەیەك كاتدا تەنها كار بۆ یەك كەس بكرێت و قەرەباڵغی و كۆبونەوە نەكرێت لە شوێنەكەدا.\n3- پێویستە لەكاتی كاركردندا دەستكێش و دەمامك بەكاربهێنرێت.\n4- كاتێك هاوڵاتی سەردانی ئەم شوێنە دەكات پێویستە دەستكێش و دەمامكی بەكارهێنابێت.\n5- كاتی كاركردن لە سەعات (8)ی بەیانیەوە بۆ (5)ی ئێوارەیە.\n6- پێویستە رۆژانە دوجار (بەیانیان كاتی كردنەوە، ئێواران كاتی داخستن) شوێنەكەی پاكژ (معقم) بكاتەوە.\n7- سەرپێچیكار روبەڕوی رێكاری یاسایی توند دەكرێتەوە.\nبەڕێوەبەری گشتی باج؛ حكومەت باج لەم شوێنانە وەرناگیرێت